Kutubxona - Said Ahmad. Gugurt (hikoya) / Kiril\nSiz shu sahifadasiz: Said Ahmad. Gugurt (hikoya) / Kiril\nАсар номи Гугурт (ҳикоя)\nИшдан жуда табиатим равшан қайтдим. Энди қўлимга гулқайчини олиб айвонга чиққан эдим, эшик тақиллаб қолди.\n— Айтганча, эсимдан чиқибди,— деди жияним. — Мирвали ака икки марта ўғлини чиқазди. Уйида меҳмонлар бор эмиш, чиқармишсиз. Ҳойнаҳой яна бола чиқазади.\nЭшикни очсам, дарҳақиқат, Мирвалининг ўғли. Ўша гап. Ҳозир чиқаман дедиму, ўйланиб қолдим. Чиқсам, албатта ичкилик бўлади. Чиқмасам, қиёматлик қўшни, хафа бўлади. Ноилож кийиниб Мирвалиникига қараб кетдим.\n— Э, шунақаям бўладими, шу ҳам қўшничиликми. Қиринг уйга. Ишхонадан хўжайинлар келишган.\nМирвали аллақайси базада экспедитор. Демак, база ходимлари келишган. Улар билан қандай тил топаман. Нимани гаплашаман. То ўйлаб бўлгунимча Мирвали қўлимдан судраб ичкарига бошлади. Бир уй одам. Юқорида, ўнг юзида данакдек холи бор ўрта яшар бир киши каҳрабо сопли пичоқ билан қази тўғраяпти. У қазини ҳар япроқлаганда, пиёлани бўшатган кишининг оғзига ўзи солиб қўяди. Холдор киши мен билан тирсагини тутиб кўришди.\n— Аъзамжон ака,— деди Мирвали холдор кишига мени таништириб, — бу киши каминангизнинг ён қўшниси бўладилар. Ўзимизнинг бола. Киришимли.\nКўпчилик бу гапдан кейин менга тўрдан, Аъзамжон аканинг ёнидан жой берди. Ўтирдим. То нафасимни ростлагунимча, пиёла қўлимга келиб қолди.\n— Оласиз, оласиз. Мирвалининг эсонлигига.\nНоилож қолдим. Кўзимни чирт юмиб туриб ичиб юбордим. Аъзамжон ака ўз қўллари билан оғзимга закуска солиб қўйдилар. Пастроқда ўтирган, қўлига узук таққан йигитга Аъзамжон ака таъна қилиб қўйдилар.\n— Бўлди, сен ичма, рулда ўтирадиган нарсасан.\nУ йигит қўлини кўксига қўйиб: «Хўп ака»,— деди-ю, пиёлани олиб, яна шимирди. Аъзамжон ака пешонасини тириштириб: «Шунақасан-да»,— деб қўйди.\nЎртага кабоб келди. Аъзамжон ака ўз қўли билан икки-икки сихдан расамади билан меҳмонларнинг ликопчасига қўйди.\nБоя мен кирганда, гап аллақандай артикул тўғрисида борарди. Кабоб устида узилган гап уланиб кетди:\n— Ўзидан кўрсин, неча марта айтганман, ревизор билан орани бузма, деб. Ревизор халқи топаман деса, ҳар қанақасидан ҳам ишкал топади.\n— Суннатингиз ҳаддидан ошиб кетди, ўзи. Рўзғорига ҳам савдонинг пулидан олади. Сотувчининг шўри, десангиз-чи,— деди узук таққан йигит.\nУларнинг гапига қулоқ солиб ўтириб, шу базадан мол оладиган бирон дўконда ишкал бўлганини сездим. Уларнинг хотиржам гаплашишидан, дўкон мудири, эплаштириб тинчиб кетишига ҳам ишониб қўйдим.\nАъзамжон ака, ҳозир пора билан иш битказиш мумкин эмаслиги, пора берган ҳам, пора олган ҳам қия бўлиб кетишини айтиб қолди.\nШунда бир гап эсимга келиб, мен ҳам суҳбатга аралашиб қолдим;\n— Аллақайси бир базанинг мудири порани санамасдан оларкан,— дедим. Аъзамжон ака кабобни чайнамай лунжига босиб туриб башарамга қаради:\n— Хўш, қандоқ қилиб оларкан?\n— Ўзининг ҳар қайси дўкон мудирига кесиб қўйган таксаси бор экан. Улар мол олгани келишганда папирос сўраркан, папирос берса, гугурт сўраркан. Гугуртни чақиб ё қайтиб бераркан, ё ёнига солиб қўяркан. Ёнига солса, ўша дўкон мудирининг иши битгани, қайтиб берса шўри қуригани экан.\n— Шунақами? Биринчи эшитишим,— деди Аъзамжон ака.— Бунақасини биринчи эшитишим.\n— Ўша гугурт қутисида пул бўларкан, чўпини ёндираётганда ичига қараб пулнинг бор-йўқлигини биларкан. Пул бўлса, ёнига соларкан, бўлмаса, қайтиб бераркан.\nАъзамжон ака оғзидаги гўштни бир-икки марта лунжида айлантириб ютолмади, оғзидан олиб хонтахтанинг тагига ташлади.\n— Биринчи эшитишим. Тавба, сизга ким айтди?\nЎлай агар, кимдан эшитганим эсимда йўқ эди, шунинг учун ҳам тайинли бир гап айтолмадим.\nШундан кейин гап гапга қовушмади. Суҳбат муз бўлиб кетди. Меҳмонлар ичкиликка зўр беришди. Тилим қичиб яна битта қизиқ воқеани айта бошлаган ҳам эдим-ки, Аъзамжон ака жеркиб берди. У анча кайф қилиб қолган эди.\n— Ука, сиз бу гапни бир ёққа қўятуринг, аввал бояги гапни айтинг. Ким ўша порахўр? Шуни айтинг.\nНима дейишга ҳайронман. Ғудирладим.\n— Йўқ, айтинг. Айтмаганингизга қўймайман. Исбот қилинг. Шунақа.\nНима бўляпти, Аъзамжон ака нима деяпти, сира тушунолмасдим.\n— Айтмайсиз шундайми? Демак, қўлингизда далилларингиз йўқ. Гаплашамиз, тегишли жойда гаплашамиз. Гугурт қутисидаги пулни ўз кўзингиз билан кўрганмисиз? Ушлаб олганмисиз? Жавоб берасиз! Ҳа, шунақа. Қачон, қайси вақтда, айтасиз. Кимдан, кимнинг олдида, айтасиз. Гувоҳларингиз борми?\nМеҳмонга чиқмай ўлай. Ўз бошимга қандай балони орттириб олдим. Нима қилардим ҳикоя айтиб.\n— Сиз билан тегишли жойда гаплашиб қўяман. Бўйнимга қўйиб бермасангиз, шармандангизни чиқазаман. Бекорга бенават бўладиган пайтлар ўтиб кетган.\nМирвали деразадан мени имлаб чақирди. Ўрнимдан тураётганимда, Аъзамжон ака этагимдан тортиб ўтқазиб қўйди.\n— Ўтирасан. Кетадиган бўлсанг фамилиянгни айтиб, кейин кетасан,— деб туриб олди.\nЖаҳл билан этагимни силтаб турдим-у, чиқдим кетдим. Орқамдан у ҳамон жаврар эди: — Бўйнимга қўйиб берсин, исбот қилсин. Унақа замонлар ўтиб кетган.\nМирвали ташқарига чиққанимда ўпкалангандек бўлди:\n— Нима қилардингиз қўшни, шу гапни айтиб. Энди зиёфат ҳам татимайди.\n— Нега у кишига алам қилади? Мен бутунлай ўзимга ҳам нотаниш одам тўғрисида гапиряпман-ку.\n— Э, содда экансиз-ку, қўшни. Эгасини топиб гапирдингиз. Бу ўтирганларнинг ёнидаги гугуртлар энди чўнтакдан чиқмайди.\n— Бўлмаса, энди кетай, ўтиришингларни бузмай,— дедим-да, эшикка қараб юра бошладим. Уйдан ҳамон Аъзамжон аканинг овози келарди:\n— Фамилияси Хажайип-а, гаплашиб қўяман!\n"http://www.kutubxona.com/wiki/index.php?title=Said_Ahmad._Gugurt_(hikoya)_/_Kiril&oldid=13719" dan olindi


АҚШ президенти Жорж Буш ички ҳавфсизликни таъминлаш борасидаги янги таклифларини тақдим этди.\nЯнги дастурга биноан АҚШ ҳавфсизлиги билан боғлиқ масалалар учун жавобгарлик, ўзида 22 департамент вазифаларини бирлаштирадиган бир бошқармага ўтказилиши керак. Дастур шунингдек, террор ҳужумалрининг олдини олиш чоралари, ҳамда ҳукуматнинг терактларга тезкор жавоб бериш чораларини кўзда тутади.\nҲужжат Конгресс томонидан маъқулланиши керак. Унинг амалга ошиши кўп жиҳатдан илғор технологиялар, шу жумладан ядровий материалларни аниқлаб топиш воситалари, соҳталаштирилган ҳужжатларни\nаниқлайдиган асбоб-ускуналар, ҳамда биологик террордан ҳимояланиш учун янги трдаги вакциналарнинг яратилишига боғлиқ.


ЎзА - Ибрат мактабида ўқишни хоҳлайсизми?\n11.05.2018 15:58 Чоп этиш версияси\nИбрат мактабида ўқишни хоҳлайсизми?\nМаълумки, Президентимиз Наманган вилоятига ташрифи чоғида Ибрат номидаги мактаб-интернетга бориб у ердаги шарт-шароитлар билан танишди, ўқувчилар билан суҳбатлашди. Натижада мазкур билим масканига қизиқиш кучайиб, унда ўқиш истагидаги ўқувчиларнинг сони ортди. Шунга яраша саволлар ҳам кўпайди. Биз кўпчиликни қизиқтираётган саволларга жавоб олиш мақсадида Исҳоқхон Ибрат номидаги хорижий тилларга ихтисослашган мактаб-интернат директори, филология фанлари номзоди, НамДУ доценти Зоҳиджон СОДИҚОВ билан суҳбатлашдик.\n- Зоҳиджон ака, бошқа тилларни ўрганиш, улардан амалда фойдаланиш халқимизнинг қонида бор. Аз-Замахшарий араб тили граматикасини яратиб, ҳурматга сазовор бўлган бўлса, Абу-Наср Фаробий бир неча тилда маърузалар ўқий олиши билан ўз даври олимларини ҳайратлантирган. Исҳоқхон Ибрат - ана шу аждодларимизнинг муносиб вориси, яқин ўтмишимизнинг ажойиб алломаси.\nПрезидентимиз ташаббуси билан Сиз раҳбарлик қилаётган мактаб-интернат иш бошлади. Шу муносабат билан халқимиз тарихидаги тил ўрганиш анъаналари ва бу анъаналарнинг замонавий талқини хусусида батафсил сўзлаб берсангиз?\n- Тил – дил қулфи, деб бежиз айтишмаган. Ҳақиқатан ҳам бағрикенг халқимизнинг бу қадар меҳмондўст, сахий бўлиши ундаги қалб поклиги бобокалонлари қолдирган тарихий мерос ва ўгитларни унутмаганлигидан деб биламан. Кўптиллилик бизнинг қонимизда бор. Чунки, минг йиллардан бери бу заминда турли миллатлар ёнма-ён, қариндош-уруғ бўлиб яшаб келган. Бу муқаддас заминдан кўплаб умумбашарий мутафаккирларнинг етишиб чиққанлиги ҳам бежиз эмас. Биз улардан анчагиналарини санаб ўтишимиз мумкин. Аммо кейинги йилларда, аниқроғи, Ўзбекистон Президенти Шавкат Мирзиёев Наманганга ташрифлари давомида Исҳоқхон тўра Ибратни том маънода бизга кашф этиб бердилар. Биз Ибрат домлани ҳанузгача жадидчилик ҳаракатининг вакили ва Наманган адабий муҳитининг истеъдодли бир ижодкори сифатидагина танирдик холос. Қарангки, бу серқирра инсон XIX асрнинг мустамлакачилик даври ва собиқ шўроларнинг қатағон йилларига қарамай, мисли кўрилмаган даражада улкан маърифатпарварлик ҳаракатига бошчилик қилган экан. Дунё кезиб, кўптилли луғат яратиш билан биргаликда, ўзи мактаб очиб, болаларга дунёвий таълим берганлигининг ўзи бу бир жасорат, қаҳрамонлик, десак тўғри айтган бўламиз.\n- Тилшунос олим ва таржимон сифатида қўйилаётган талабларни бажаришда ва Президент ишончини оқлашда ўқувчиларнинг имкониятларини қандай баҳолайсиз? Ўқувчиларда вазифани бажаришга қодирлик ва масъулият туйғуси давр талабларига мос келади, деб ўйлайсизми?\n- Ҳақиқатдан ҳам куни кеча Президентимиз Ибрат мактабига ташрифи давомида ўқувчиларимиз билан атрофлича суҳбат қилди. Яратилган шароитлардан унумли фойдаланаётган ёшларимиз Юртбошимизга ўз миннатдорлигини билдирар эканлар, жумладан, «Муҳтарам Президент! Биз мазкур мактабни тугаллаб, дунёнинг энг нуфузли олий ўқув юртлари, керак бўлса, Оксфорд ёки Кембриж университетларига кириб ўқишга ваъда берамиз!» дедилар. Бундан хурсанд бўлиб кетган Президентимиз, «Аввало, ўша ўқув юртларига, сизларни мен ўзим юбораман. Қолаверса, сизлар шундай буюк мақсадларни кўзлангларки, келажакда ўша Оксфорд ва Кембриж шаҳридаги ёшлар Ибрат мактабига келиб ўқийдиган бўлсин!». Президентимиз, Ибрат мактаби битирувчилари келажакда, аввало, илмий изланишлар олиб боришлари, моҳир таржимон, дипломат бўлишлари лозимлигини алоҳида таъкидладилар. Ўйлайманки, бизнинг ўқувчилар Президентимиз қўйган вазифаларни юқори даражада бажарадилар. Ёшларимизнинг чақнаб турган кўзларига, бир неча тилларда бурро-бурро сўзлашларига қараб, бунга ишонгинг келади.\n- Мактаб-интернат ўз йўналиши доирасида мамлакатимиздаги нуфузли олий ўқув юртлари билан ҳамкорлик қилиши кўзда тутилмоқда. Бу ҳамкорлик қандай шакл ва услубларда олиб борилади? Хориждаги таълим масканлари билан ҳам ҳамкорлик қилиш, ўқувчи алмашиш режалаштирилмоқдами?\n- Чиндан ҳам Вазирлар Маҳкамасининг Ибрат мактабини ташкил қилиш тўғрисидаги 2017 йил 5 сентябрдаги 698-сонли қарорида мамлакатимизнинг бир қатор нуфузли олий ўқув юртлари, жумладан: Ўзбекистон давлат жаҳон тиллари университети, Алишер Навоий номидаги ўзбек тили ва адабиёти университети, Тошкент давлат шарқшунослик институтининг профессор-ўқитувчилари томонидан мактабга методик ёрдам кўрсатиш, маҳорат дарслари ўтиш ҳамда масофавий таълимни йўлга қўйиш вазифалари белгиланган. Ана шу ишлар ҳозирда амалга оширилмоқда. Ҳозирда юқорида номлари келтирилган олий таълим муассасаларининг ҳар бири Ибрат мактабида ўзларининг услубий марказларини ташкил қилдилар ва уларга мунтазам равишда мутахассислар келиб, ўз тренингларини бошлаб юбордилар. Хориждаги таълим масканларига келсак, бугунги кунда Наманган давлат университетига шартнома асосида икки йил ишлашга келган АҚШлик кўнгилли (волонтёр) ўқитувчи Элис Бритен хоним мактабимизга ҳафтада икки маротаба келиб, амалий машғулотлар олиб бормоқда. Худди шундай мутахассис Кореянинг КОИКА таълим марказидан ҳам кутилмоқда. Ўйлайманки, тез орада Германиянинг Гёте институти ва мактаб билан алоқалар олиб бориш марказлари билан ҳам ана шундай ҳамкорлик йўлга қўйилади.\n- Мактаб-интернат нуфузини сақлаш ва яна ҳам юксалтириш учун ўқитувчи ва ўқувчилар контингентини саралаш муҳим омил ҳисобланади. Шу маънода бу жараён механизми қандай шакллантирилади?\n- Мактаб-интернат нуфузини сақлашда унга жалб қилинган педагоглар асосий рол ўйнайди. Бу борада НамДУ ректори, профессор Абдусалом Умаров раислигида махсус комиссия тузилиб, унда Ибрат мактабига қабул қилинадиган барча ўқитувчилар билан суҳбат олиб борилди. Натижада, улардан энг саралари, яъни, хорижий тил ўқитувчилигига тил билимлари даражалари бўйича юқори мақомга эга бўлган мутахассислар, йил ўқитувчилари, қолаверса, илмий даражали кадрлар ва энг муҳими, замонавий ахборот технологияларини эгаллаган, маҳорат дарсларини юксак даражада олиб борадиганлари танлаб олинди. Бу жараён ҳали давом этмоқда.\n- Жорий ўқув йили учун қабул жараёни қачондан бошланади? Ҳужжатларни топшириш қай тартибда амалга оширилади? Шу йилнинг ўзидаёқ бошқа вилоятлардан ўқувчилар қабул қилинадими?\n- 2018-2019 ўқув йилига қабул Вазирлар Маҳкамасининг 698-сонли қарори асосида ўтказиш режалаштирилган бўлиб, унга кўра Ибрат мактабига 7- ва 10- синфларига 20 нафардан ўқувчи қабул қилиш режалаштирилган. Белгиланган тартибга кўра ҳужжатлар шу йилнинг июль ойидан олиш мўлжалланган бўлиб, тест синовларини Давлат Тест Маркази томонидан август ойида ўтказиш кўзда тутилган. Бу ҳақда тез орада матбуот ва телевидениеда эълон берилади. Демак, эълон чиққандан бошлаб республикамизнинг истаган вилоятидан ўқувчилар ҳужжат топширишлари мумкин. Бу йилги қабул жараёнида рақобат кучли бўлади.\n- Мактаб-интернатнинг ички ҳаракатлар стратегияси ишлаб чиқилганми? Истиқболда мактаб-интернат ҳаётида қандай янгиланиш ва ўзгаришлар рўй беради?\n- Табиий савол. Ҳақақатдан ҳам мактаб-интернатнинг ички ҳаракатлар стратегияси ишлаб чиқилган. Биз олдимизга қатъий режа асосида мақсадлар қўйганмиз. Аввало, мактаб-интернат ўқитувчилари контингентини сифатли даражада шакллантириш, ундан сўнг бизга бириктирилган нуфузли олий ўқув юртлари ёрдамига таянган ҳолда таълим сифатини юқори даражага олиб чиқиш, хорижий тил ўргатиш ва ўрганишнинг энг самарали методларини ишлаб чиқиш ва қўллаш, тил муҳити яратиш асосий мақсадимиз ҳисобланади. Ўйлайманки, биз тез орада ана шу мақсадни амалга ошира олсак, бунданда юқори чўққиларга эриша олишимиз мумкин.\nАмалиётда ўзгариш қилиш учун илмга таянмасдан илож йўқ. Биз янги ўқув йилининг бошидан Ўзбекистон узлуксиз таълим тизимида кўптиллилик концепцияси муаммосига бағишланган халқаро конференция ўтказишни режалаштирганмиз. Менимча, бундай тадбирлар келажакда қандай йўлдан боришимизга ёрдам беради.


Сурхондарёда Меҳнат биржаси ходимлари одам савдоси билан шуғулланмоқда « Ўзбекистон Халқ Ҳаракати\nСурхондарёда Меҳнат биржаси ходимлари одам савдоси билан шуғулланмоқда\n22 September 2013 - 9:58\nУшбу воқеа реал фактларга асосланган бўлиб, ўша ҳудудда яшаб турган Камолиддин Мадартов ва Қодир Эшқобиловлар сўзидан қаламга олинди.\n2011 йилнинг январ ва феврал ойларида Сурхондарё вилоятининг Қумқўрғон туман Меҳнат биржасига келиб тушган факсда Россия Федерациясининг турли шаҳарларида иш берилаётганлиги хабар қилинган. Қумқўрғон туман Меҳнат биржаси ходими Худойбердиев Мамад бу маълумотни туман фуқаролари орасида тарқатган.\nБуни эшитган қумқўрғонликлар жуда хурсанд бўлиб кетиб, шу туманнинг “Мўнчоқтепа” маҳалласидан бўлган асосан ёшлардан иборат 20 киши маҳалла раиси Сафар Жумаевга мурожат қилишган. Сафар Жумаев уларни шартнома шартлари билан таништирган.\nШартномада иш берувчи томон ишчиларни доимий ётоқ жой, кийим кечак ва озиқ-овқат билан таъминлаши кўрсатилган.\n“Бундан ташқари”, деган маҳалла раиси Сафар Жумаев, “сизлар иссиқ биноларда, яъни, савдо дўконларида, макарон ва пишириқлар цехида ишлайсиз”. Шунингдек, маҳаллий мулозим ушбу иш буйича шахсан ҳокимга, туман прокуратурасига, ИИБ бошлиғига мурожат қилиб, уларнинг тасдиғини олганини айтган.\n2-3 нафар фуқаро Қарши шаҳридаги “Хонобод йўли” шоҳ кўчаси, 46-уйда жойлашган “Фуқароларни хорижда ишга жойлаштириш бўйича минтақавий Қарши Бюроси Давлат унитар корхонаси” раҳбари У.И.Эшқобилов билан учрашган.\nУ.И.Эшқобилов фуқароларга “ҳамма томон муҳофоза қилинган”, деб ўзининг ишонч рақамини ҳам берган (+998-375-224-11-21).\n“Лекин, 130.000 (бир юз ўттиз минг) сўм тўлови бор, бу сизларни “страховка” қилиш учун” деган. Бу шартга мўнчоқтепалик 20 дан ортиқ йигит рози бўлган.\nЛекин “Мўнчоқтепа” расмийси Сафар Жумаев 130.000 (бир юз ўттиз минг ) сўм ўрнига иш изловчи йигитлардан 250.000 (икки юз эллик минг) сўмдан, жами 5.000.000 (беш миллион) сўм йиғиб олган.\n20 киши ўз ҳисобидан учоқ билети сотиб олиб, 2011 йил 24 феврал куни эрталаб Россиянинг Санкт-Петербург шаҳрига етиб борган. Лекин, келишувга асосан у ерда йигитларни ҳеч ким кутиб олмаган.\nУлар аэропортда икки соатдан ортиқ кутиб тоқатлари тоқ бўлгач, сўраб-сўраб шартномада исми кўрсатилган Денис А.З. билан телефон орқали боғланган. Зум ўтмай аэропортга етиб келган Денис ишчиларни ўрмон ичидаги дачасига олиб борган.\nЙўлда машина ҳайдовчиси фуқароларнинг паспортларини йиғиштириб олган. “Ҳозирча иш йўқ, подвалда ётиб турасизлар”, деб ертўладан жой кўрсатган.\nЕртўла 20 даража совуқ бўлган, ишчилар ноилож иш топилгунча чидаб ётишга мажбур бўлган.\nИшчилар овқат сўрашганида, “ўша ердаги болалар боғчасида ҳамма нарса бор”, дейилган. Бироқ, айтилган ерда панглаб кетган, кўкариб, қотиб қолган нонлар бўлган. Шунда мўнчоқтепаликлар ўзларининг Россияда “пулланганлари”ни англаб етганлар.\nЛекин, ўзбекчиликка бориб “чидаб турайлик, балки яхши бўлар”, деб қотган нонларни еб, яшаб туришган. Бу аҳвол бўйича маҳалла раисига телефонда хабар беришган. Раис эса, “чидаб туринглар ҳаммаси яхши бўлади” деган.\nЙигитлар бу ҳақда ота-оналарига телефон қилишдан уялганлар.\nОрадан тўрт кун ўтиб улар яшаётган уйга бир рус аёли келган ва ўзини “Галина Григорьевна”, деб таништирган. Аёл икки болани “ишга чиқасанлар”, деб машинага ўтирғизиб қандайдир квартирага олиб боган. У ерда яна тахминан ўттиз уч ишчи бўлган. Улар ҳаммаси қурилишда ишлаган. Қум, цемент, алебастер ва ҳоказоларни 12-қаватга қўлда ташиган. Уларга умуман дам берилмаган. Сурхандарёлик йигитлар бир ойдан сўнг Галина Григорьевнадан иш ҳақи талаб қилишса, у ишловчиларга, аксинча улар қарздор эканлигини айтган. Ишчиларнинг соғлиги ёмонлашган ва уйга кетиш учун паспортларини сўраган.\nСалимов Баҳодир, Хидиров Хушбоғ, Холназаров Аброр, Ёқубов Бобомурод, Мадартов Камолиддин, Хидиров Олимлар ишга чиқмаган ва телефон орқали муоммони Ўзбекистондаги уйдагиларига тушунтирган. Уйдагилари Меҳнат биржа ва маҳаллага бориб жанжал қилишган.\nЎша вақт иш берувчи Денис Термиз шаҳрида бўлган ва ҳолатдан хабар топган. Денис Галина Григорьевнага айтган шекилли, у бориб ишчилардан шовқин кўтармасликни илтимос қилиб, бор-йўғи 100 рублдан иш ҳаққи берган. Шунингдек рус аёли, “кимки ота-онасига телефон қилиб, ҳаммаси яхши, иш бўлаяпти”, деб тинчлантирса, икки уч кун орасида иш берилишини ваъда қилган.\nБу ваъдага ишонган ўзбек йигитларининг кўпчилиги уйига телефон қилиб “фабрика ва цехларда ишлаяпмиз”, деб яқинларини алдашга мажбур бўлганлар.\nБироқ улардан икки уч киши “паспортимни бер, ишинг керак эмас, уйга кетамиз”, деганлари учун уларга куч ишлатиб, ташқарига ҳайдаган.\nИчкарида қолган маҳалладошларига ва бино қўриқчиларига тўполончиларни ичкарига киритмасликни буюрган.\nИшсиз, ётоқ жойсиз қолган мўнчоқтепалик йигитлар қаҳратон қишда кўчада тонг оттиришган.\nЎзлари билан бўлиб ўтган воқеадан яқинлари ва маҳалла раиси ҳамда уларни “иш шартномаси” асосида Питерга йўллантирган Меҳнат биржаси ходими Худойбердиев Мамадни хабардор қилганлар. Шундан сўнг уларга бирор тийин иш ҳаққи берилмай, паспортлари қайтарилган.\nАнча оворагарчиликлардан сўнг йигитлар Россия ҳудудида ишлаётган маҳалладошлари Эркин Жўраев ва укаси Баҳодирга дуч келишган. Ака-укалар мўнчоқтепалик учовлон йигитни ўрмон ишларига жалб қилганлар. У ерда иш берувчига яқин бўлган хоразмлик бир йигит (исми номаълум – таҳр.,) ойлик иш ҳаққи 2000 минг АҚШ долларига тенг бўлган ишни савдолашиб, 500 долларга туширган. Шунинг баробарида уларнинг паспортларини ҳам олиб қўйган.\nЙигитлар кўпроқ пул топиш илинжида тунда ҳам ишлашган ва бир неча ой ичида ўн минг долларлик ишни бажарганлар.\nБироқ, бу гал ҳам омади чопмаган ўзбек йигитларининг пуллари иш берувчи ва улар орасида даллоллик қилган хоразмлик йигит ва ака-ука Жўраевлар томонидан ўзлаштирилган.\nНочор қолган мўнчоқтепаликлар қурилиш хўжайинидан қўшимча иш олишга мажбур бўлган. Бир неча ойдан сўнг йўл пулини чиқарган йигитлар анча тортишувлардан кейин паспортларини қайтариб олган ва “Сурхондарём қайдасан!..”, дея ортга қайтганлар.\nСаломатлиги жиддий ёмонлашган ва анчагина қарзга ботган йигитлар ватанга қайтишлари биланоқ, Қумқўрғон туман ИИБ ва бошқа ҳуқуқ-тартибот идораларига ёзма ҳамда оғзаки мурожаатлар қилганлар.\nАфсуски, ИИБ масъуллари “бу ҳолат одам савдоси”га кирмайди, судга мурожаат қилинг”, дея бир энлик қоғоз ёзиб берган холос. Шундан сўнг туман фуқаролик судига ариза кўтариб борган йигитлар прокуратурага йўллантирилган.\nЎртадаги анча сарсонликлардан кейин Россиядан ноумид қайтган йигитлар туман МХХ бўлимидан бир энлик жавоб хат олишган. Хатда ёзилишича, уларнинг иши туман ИИБга оширилган.\nИИБга борган йигитларга яхши муносабатда бўлмаган туман милиционерлари “бу ҳолатда жиноят изи йўқ!” , дея уқтирганлар.\nХуллас иши муаллақ қолган мўнчоқтепалик йигитлар айни кунларда ўз ҳақ-ҳуқуқларини ҳимоя қилишни сўраб, Ўзбекистон ва ундан ташқаридаги халқаро ташкилотларга мурожаат қилмоқда.


UzPFL :: Бугун Про лига II босқичига жонли эфирда қуръа ташланади\nБугун Про лига II босқичига жонли эфирда қуръа ташланади\nХабарингиз бор, 12 сентябрь куни Про лигада 18-тур учрашувлари ўтказилди. Айни вақтга келиб Coca-Cola Суперлига йўлланмаси учун курашувчи 4 та жамоа алоҳида ажралиб чиқди. Булар – “Нефтчи”, “Динамо”, “Бухоро” ва “Олимпик”. Шунингдек, “Хоразм”, “Янгиер”, “Арал Самали” ҳамда “Шўртан” жамоаларининг қуйи тўртликдан жой олиши ойдинлашди.\n“2021 йилги мавсумда Ўзбекистон Профессионал футбол лигаси томонидан ўтказиладиган мусобақалар Регламенти”га киритилган ўзгартириш ва қўшимчаларда кўрсатиб ўтилганидек, 18-турдан сўнг жадвал тенг икки қисмга бўлинади (икки клуб мусобақани муддатидан аввал тарк этгани инобатга олинган ҳолда). Бунда юқори тўртлик, яъни “А” квартети Coca-Cola Суперлига йўлланмаси учун курашни давом эттиради ҳамда ҳар бир клуб ўзаро яна 3 та уй ва 3 та сафар — жами 6 та учрашувда майдонга тушади. Ўз навбатида қуйи тўртлик, яъни “B” квартетидан ўрин эгаллаган ҳар бир клуб ҳам ўзаро худди шу тартибда жами 6 та учрашувда майдонга тушади.\nБугун Futbol TV студиясида Про лига II босқичига қуръа ташланади. Қуръа ташлаш жараёнини соат 19:20дан бошлаб жонли эфирда томоша қилиш мумкин бўлади.\nПро лиганинг мавсум охирига қадар бўлган тақвими билан қуйидаги ҳавола орқали танишиб олишингиз мумкин. II босқичи ўйинлари кетма-кетлиги эса эртага умумлаштирилган ҳолда ЎзПФЛ расмий сайтида эълон қилинади.


ЎзА - Қулай инвестициявий муҳит самараси\n06.02.2017 20:03 Чоп этиш версияси\nМашинасозлик мамлакатимиз иқтисодиётининг муҳим бўғинларидан биридир. Биринчи Президентимиз Ислом Каримов раҳнамолигида Ўзбекистон машинасозлик соҳаси ривожланган давлатлар қаторидан ўрин эгаллади. Мазкур тармоқни янада ривожлантириш мақсадида ишлаб чиқаришга илғор технологияларни кенг жорий қилиш ишлари изчил давом эттирилмоқда. Машинасозликка хорижий инвестициялар жалб этилиб, кўплаб қўшма корхоналар тузилмоқда. Бу эса маҳсулот сифатини яхшилаш, унинг турларини кенгайтириш ва ишлаб чиқариш ҳажмини кўпайтиришга хизмат қилаётир.\nБугунги кунда Ўзбекистонда қулай инвестициявий муҳит яратилиб, сармоядорлар учун имтиёз ва преференцияларнинг самарали тизими ишлаб чиқилган. Давлатимиз раҳбари Шавкат Мирзиёевнинг 2016 йил 5 октябрдаги "Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида"ги фармони бу борадаги ишларни янада такомиллаштириб, уни янги сифат босқичига олиб чиқишда муҳим омил бўлмоқда.\n2012 йил Тошкентда Беларусдаги машинасозлик бўйича етакчи “Amkador” холдинг компанияси томонидан “Amkador-Tоshkent” масъулияти чекланган жамияти шаклидаги хорижий корхона ташкил этилгани бунга мисол бўла олади. Ушбу корхона қисқа вақт ичида Ўзбекистонда махсус техника воситаларини етказиб берувчилар орасида етакчи мавқега эга бўлди.\nХорижий корхона йўл қурилиши, коммунал, қишлоқ хўжалиги, аэродром учун мўжаллаган техника ва бошқа махсус техникаларни сотиш, уларга кафолатли хизмат кўрсатиш, таъмирлаш, эҳтиёт қисмлари, сарфлаш материаллари ва бутловчи қисмларни етказиб бериш, мазкур техника фойдаланувчиларини ўқитишга ихтисослашган.\n“Amkador” холдинг компанияси 90 йилдан буён фаолият юритиб келмоқда. У ўтган давр мобайнида ўйинчоқ ишлаб чиқарадиган кичик бир фабрикадан машинасозлик бўйича холдинг кўринишидаги йирик компанияга айланди. Бугунги кунда компания Европа, Осиё, Африка ва Лотин Америкасининг 33 мамлакатига 90 дан ортиқ русум ва модификациядаги техника воситаларини етказиб бермоқда.\nКорхонада ишлаб чиқарилган фронтал ва универсал юкловчи машиналар, электр юкловчи машиналар, электртележкалари, йўл катоклари, қор тозалаш техникалари, экскаваторлар, МТЗ тракторлари негизидаги турли-туман агрегатлар, жумладан, қишлоқ ва сув хўжалиги учун агрегатлар, юк-кўтариш транспорт ускуналари, дон тозалаш мажмуалари ва бошқа кўплаб техника воситалари ўзининг юқори сифати, халқаро андозаларга тўла мослиги, тежамкорлиги, ишончлилиги, қулайлиги ҳамда экологик жиҳатдан хавфсизлиги билан ажралиб туради.\nХолдингда ишлаб чиқарилаётган юк ортиш ва тушириш, махсус машиналар, турли ускуналар қишлоқ хўжалигида ҳам тобора кенг қўлланилмоқда.\nБугунги кунда “Amkador-Tоshkent” хорижий корхонаси Ўзбекистоннинг барча вилоятларида ўз вакиллари ва савдо агентларига эга. Юқори малакали сервис хизмати ва ўқув комплекслари ташкил этилган.\n– Ўзбекистон хорижий сармоядорлар учун истиқболли мамлакат ҳисобланади, – дейди “Amkador-Tоshkent” корхона раҳбари Анатолий Левицкий. – Юртингизда машинасозлик маҳсулотларига талаб катта. Бу қишлоқ хўжалиги, саноатнинг барча тармоқлари, хусусан, кон-металлургия соҳаси, коммунал хўжалиги, кичик бизнес корхоналарининг жадал ривожланиши билан бевосита боғлиқ. Давлатингиз томонидан тадбиркорлар учун яратилаётган қулай шароит ва имкониятлар муваффақиятларимизнинг муҳим омилидир. Мақсадимиз техника етказиб бериш ҳажмини янада кенгайтириш, кафолатли ва сифатли хизмат кўрсатишни такомиллаштириш, Ўзбекистон ички бозорида унга талаб юқори бўлган техника русумларини ишлаб чиқаришни йўлга қўйишдир.\nАйни пайтда “Amkador” холдинги ҳамда “Amkador-Tоshkent” масъулияти чекланган жамияти томонидан “Тошкент қишлоқ хўжалиги техникаси заводи” ва “Технолог” акциядорлик жамиятлари негизида қишлоқ хўжалиги, коммунал ва йўл-қурилиши техникаларини ишлаб чиқаришга ихтисослашган “Amkador – Agrotexmash” қўшма корхонаси ташкил қилинди.\nЯқинда Беларусь Республикаси ҳукумат делегациясининг юртимизга ташрифи пайтида “Amkador – Agrotexmash” қўшма корхонасида ишлаб чиқарилиши режалаштирилаётган техника воситалари намойиш этилди.\nХорижий ҳамкорлар, хусусан, беларуслик сармоядорлар иштирокидаги истиқболли лойиҳалар мамлакатимиз иқтисодиётини янада мустаҳкамлашга ўзининг муносиб ҳиссасини қўшади.


Space X навбатдаги 60 та сунъий йўлдошини орбитага чиқарди\n23:45 / 18.03.2020\nАҚШниг Space X компанияси Starlink миссиясининг навбатдаги 60 та сунъий йўлдошини орбитага чиқарди.\nБутун дунёни интернет билан таъминлашга қаратилган лойиҳа доирасидаги парвозни амалга ошириш учун бир ракета – Falcon 9’нинг ўзи 5-маротаба қўлланди. Аммо ракета қўниши муваффақиятсиз якунланган. Шу сабабли 6-парвоз учун бошқа ракета қўлланади. Компания раҳбари Илон Маскнинг таъкидлашича, ракетанинг двигателларидан бири парвознинг эрта босқичида ўчиб қолган. Компанияда бу ҳодиса тафтиш қилиниши айтилган.\nРакета Канаверал бурнидаги (Флорида штати) космодромдан учирилган.\nРакета парвози аввалбоши 15 март куни бўлиб ўтиши керак бўлган, бироқ охирги лаҳзада қолдирилганди. Компанияда старт автоматик тизим томонидан тўхтатилгани ва бу ракетанинг двигателида муаммолар пайдо бўлгани билан боғлангани маълум қилинган.\nБу лойиҳа доирасида 2019 йил майидан бери сунъий йўлдошлар гуруҳининг орбитага 6-марта чиқарилишидир. Орбитага олиб чиқилган охирги сунъий йўлдошлар ҳисобга олинса, SpaceX’нинг сунъий йўлдошлари гуруҳи умумий ҳисобда 360 та сунъий йўлдошга етди.\nЯнги сунъий йўлдошлар 212 кмдан 386 кмгача баландликдаги эллиптик орбитага чиқарилади. Сўнгра уларнинг созлиги текширилгач, улар ўз двигателлари ёрдамида 550 км баландликдаги ишчи орбитага чиқарилади.\nКомпания яқин келажакда орбитада умумий ҳисобда 12 мингта сунъий йўлдош жойлаштирмоқчи. Бу дунёнинг исталган нуқтасидан кенг полосали интернетга киришни таъминлайди.\nЛойиҳани амалга ошириш учун ажратиладиган инвестициялар умумий қиймати 10 млрд долларга баҳоланмоқда. Компанияда маълум қилинишича, сунъий йўлдошлар 2020 йилда бутун Шимолий Американи, 2021 йилда эса бутун сайёрани интернет билан қоплайди.


ЎзА - Фарзандлар саломатлиги йўлидаги эзгу ташаббус\nФарзандлар саломатлиги йўлидаги эзгу ташаббус\nЭртамиз эгалари – фарзандларимиз келажаги, саломатлиги билан боғлиқ масала биз учун ҳамиша устувор аҳамият касб этиб келган. Шу жиҳатдан мамлакатимизда ҳар томонлама соғлом авлодни вояга етказиш, оналик ва болаликни муҳофаза қилиш, бу йўналишда тиббий хизмат сифатини оширишга қаратилган тизимли ишлар изчил давом эттирилмоқда.\nПойтахтимизда тўртинчи авлод – Болалар миллий тиббиёт маркази барпо этилгани фарзандларимиз соғлиғини сақлаш, улар саломатлигини мустаҳкамлаш йўлида муҳим қадам, мисли кўрилмаган лойиҳа, улкан ташаббус бўлди, дейишимиз мумкин. Ушбу марказ болалар тиббиёти йўналишида ноёб жарроҳлик амалиётларини бажариш, инновацион изланишлар олиб бориш, хорижий мутахассисларни жалб этган ҳолда юқори технологик муолажаларни ташкил этиш борасида юксак аҳамият касб этади.\nБугун Марказий Осиёда ягона ушбу марказга журналистлар учун пресс-тур ташкил этилди. Унда тиббиёт масканининг қурилиши, даволаш тартиби, замонавий технологиялар, тиббий асбоб-ускуналар, марказ имкониятлари хусусида батафсил маълумот берилди.\nЗамон ўзгармоқда, ҳар бир соҳада ёндашув, талаб ўзгармоқда. Тараққиёт имкониятларимизни кенгайтирмоқда. Илм-фаннинг энг сўнгги ютуқлари асосида бунёд этилган марказ лойиҳаси Корея Республикаси ва жаҳон тиббиётининг ноёб андозалари асосида ишлаб чиқилди. 2018 йил 26 февралда марказни қуриш ишлари бошланди. Қиймати 130 миллион доллардан зиёд бўлган мазкур марказ Корея Республикаси кўмагида, “Баум” корпорацияси лойиҳаси асосида барпо этилди.\nТўрт қаватли даволаш муассасаси 280 ўринга мўлжалланган бўлиб, поликлиникада кунига 250 нафаргача беморни қабул қилиш имконияти мавжуд. Марказда 68 та палата, сиғими 20 ўринли электрон кутубхона, 170 ўринли конференциялар зали, 50 ўринли ошхона, симуляцион марказ мавжуд. Муассасада 700 нафар тиббиёт ходими фаолият юритади.\nХориж мамлакатларидан 40 миллион долларлик замонавий диагностика аппаратлари, тиббий, технологик асбоб-ускунлар олиб келинди. Технологияларнинг кўпчилиги АҚШ ва Корея мамлакатларидан келтирилди.\nЮқори технологиялар асосида хизмат кўрсатишга ихтисослашган болалар тиббиёт муассасасида йилига 1,5 мингдан зиёд ноёб жарроҳлик амалиётини бажариш имконияти мавжуд. Бу ерда республиканинг бошқа ҳудудий шифохоналарида амалга ошириш имконияти мавжуд бўлмаган мураккаб жарроҳлик амалиёти бепул амалга оширилади.\nЭнг замонавий тиббиёт ускуналари билан бойитилган ушбу марказда педиатрия, нейрохирургия, ортопедия, гемодиализ, кардиохирургия, умумий хирургия, офтальмология, онкология, ЛОР ҳамда реанимация бўлимлари фаолияти йўлга қўйилади. Бу ерда республика тиббиёти тарихида илк марта энг юқори аниқликдаги ташхислаш ва даволаш имконияти яратилади.\nОлдинлари диагностика яхши бўлмагани, шифокорлар малакаси етишмагани туфайли ҳудудлардаги бемор болалар, уларнинг ота-оналари кўп қийналарди, оғир касал бўлса, соғлиғи нуқсонли бўлиб қоларди. Эндиликда мутлақ янги марказ бу борадаги барча оғриқли муаммоларимизнинг ечими бўла олади.\nМарказ магнит резонанс томографи, мультиспираль компьютер томографи, ДНК анализатори ҳамда онкологик касалликларни бир неча йил олдин аниқлайдиган замонавий технологиялар билан жиҳозланган. Биргина мисол, ПЭТ-КТ (Позитрон эмиссион компьютер томография) аппарати саратон касаллигини эрта аниқлаш имконини беради.\nҲозирги кунда юртимизда неонатал радиологияда шифокор маслаҳатига кўра, нейросонография усулини қўллаш билан чегараланган. Жанубий Кореяда эса неонатал радиология нейросонография, тос ва сон суягини бирлаштирувчи бўғим УЗИ диагностикаси, орқа мия УЗИ диагностикасини скрининг усулида қўллайди. Марказда янги 3 Тесла қувватли МРТ аппарати ўрнатилган.\nУ энг замонавий текширув усулларини ўз ичига олган бўлиб, визуализиция имкониятларини кенгайтиради. Хусусан, МРТ перфузиясини ўтказиш имконияти яратилади. Бу, ўз навбатида, бош миянинг ишемик ўзгаришларини аниқлашда энг замонавий ва самарали усул ҳисобланади. Шу пайтгача мамлакатимизда бу текширув усулини ўтказиш имконини берувчи аппаратлар бўлмаган.\nБугунги тиббиётнинг асосий ютуқларидан бири бу – нуклеар тиббиёт. Яъни, ядро физикасининг ютуқларини тиббиётга татбиқ этиш натижасидир. Нуклеар тиббиёт организмда ҳали ҳужайра даражасида бўлаётган патологик ва биологик ўзгаришларни аниқлаш имконини беради. Марказда иккита замонавий даволаш аппарати бор. ПЭТ-КТ (Позитрон-эмиссион компьютер томография) – саратон ташхисини қўйиш учун самарали ва замонавий усулдир. Ушбу аппарат касалликни эрта аниқлашга имкон яратади. Саратон ҳужайраларини аниқлаш учун турли радиофармацевтика қўлланилади.\nМарказнинг Гемодиализ бўлими 10 нафар беморга мўлжалланган энг сўнги русумдаги, дунё стандартларига жавоб берадиган гемодиализ аппаратлари билан жиҳозланган. Бундан ташқари бу ерга мамлакатимизда ягона бўлган CRRT – узлуксиз буйрак ўрнини босувчи терапияни амалга ошириш имкониятини берадиган ускуна ҳам олиб келинган. Бу эса оғир буйрак етишмовчилиги билан касалланган кичик ёшдаги беморларни узлуксиз, 24 соат давомида сунъий буйрак ёрдамида токсинлардан тозалаш имкониятини беради.\nШунингдек, рентгенография, рентгеноскопия ва 2 та мобиль рентген аппарати бор. Турли шароитларда рентген ташхислашнинг зарур усулларини қўллаш мумкин бўлади. Юқори аниқликдаги бир неча УЗИ аппаратлари ҳам ўрнатилган.\nМарказ HIS (hospital information system) – юқори информацион тизим асосида фаолият кўрсатади. Барча тизимлар компьютерлаштирилган ва бемор тўғрисида маълумот онлайн киритилади.\nШу билан бирга, клиникада Ўзбекистонда биринчи бўлиб генетик лаборатория фаолияти йўлга қўйилмоқда. Бу билан наслий касалликлар, бемор болалар наслида қандай касалликлар борлигини ДНК орқали билиш мумкин. Марказда бир кунлик чақалоқдан 18 ёшгача бўлган болалар даволанади.\nБу ерда малакали мутахассисларни тайёрлашга ҳам алоҳида эътибор қаратилди. Хусусан, Корея Республикасининг нуфузли Пусан миллий университети клиникасида 100 нафар мутахассисимиз малака ошириб қайтди. Бундан ташқари, KOICA ташкилоти билан тузилган грант шартномаси асосида 3 йил давомида марказнинг 55 нафар шифокор ва ҳамширалари турли йўналишлар бўйича Сеул Миллий университетининг тиббиёт марказида икки ойлик малака оширишлари режалаштирилган.\n2021–2022 йилларда юқори нуфузли халқаро “JCI – Joint comission international” ташкилотининг аккредитациясини олиш режалаштирилган. Келажакда трансплантация йўналишида операцияларни бажариш учун буйрак, жигар ва юрак трансплантацияси бўйича мутахассислар тайёрланади.\nФарзандлари соғлом мамлакатгина юксалади, ривож топади. Зеро, улар саломатлиги йўлидаги ҳар қандай эзгу ташаббус ўзининг улкан самарасини кўрсатиши, шубҳасиз.


Андрей Микляев: “Насаф”ни ҳақли ғалабаси билан табриклайман”\n2 hafta avval 216 Ўқилди фикр билдирилган\nНасаф” – “Локомотив” (2:1) учрашуви ниҳоясига етгач, ўйин якунларига бағишланган матбуот анжумани ўтказилди. Матбуот анжуманининг дастлабки қисмида “Локомотив” жамоаси бош мураббийи Андрей Микляев ва бугунги учрашувнинг энг яхши ўйинчиси Санжар Шоаҳмедовлар иштирок этишди.\nАндрей Микляев: - Бугун жуда қийин ва қизиқарли учрашув бўлди. “Насаф”ни кучли жамоа эканлигини ҳаммамиз биламиз. Бугун улар ўз мухлислари кўз ўнгида жуда яхши ўйин намойиш этишди ва ҳақли ғалабага эришди. Стадиондаги мухлисларнинг олқиши ҳам зўр бўлди. Афсуски, биз ижобий натижани қўлга кирита олмадик. “Насаф”ни бугунги ғалабаси билан табриклайман.\nБугунги ўйинда кўп сариқ карточка олдик. Ва яна қизил карточка ҳам олдик. Бундан кўринадики, бу жамоамизда тарбиявий ишларга кўпроқ эътибор қаратишимизни тақоза этади. Футболчи майдонда рақибини ҳурмат қила олиши керак. Ахир у ҳам ўзидек футболчику.\nСанжар Шоаҳмедов: - Бугун қийин ўйин бўлди. Ҳар иккала жамоа ҳам чиройли ўйин намойиш этишди. Стадиондаги муҳит ҳам ажойиб бўлди. Афсуски биз ғалабага эриша олмадик.\nСуперлига. “Сўғдиёна”дан ажойиб камбэк\nРўзиқул Бердиев: “Локомотив” жамоаси бу йил ҳам чемпионликка асосий давогар”


Янги йил нечанчи йил? | Megadunyo.Uz\nАвтор: megadunyo 0 Комментариев Арабистон, Афғонистон, Ветнамликлар, дунёнинг яратилиши, Исроил давлати, ой календари, Покистон, Эрон, Эрон шохи, янги йил, қамария\nҲаммамиз декабр ойи бошидаёқ янги йилни кутиш тараддудига тушиб қоламиз. Сарвқомат, ям-яшил арча, сахий қорбобо, совға-саломлар, шинам байрам дастурхони, табрикномалар, эзгу тилаклар — булар биз учун одат бўлиб қолган. Аммо янги йил бошқа ойларда ҳам байрам қилинишини биласизми?\nАхир, март ойидаги Наврўз ҳам янги йил байрами-да! Бунда сумалак, ялпиз сомса пиширилади. Ёшлар қир-адирларга лола сайлига чиқишади.\nНаврўз фақат биздагина эмас, Афғонистон, Эрон, Ироқ, Покистонда ҳам янги йил боши. Бунинг илмий сабаби ҳам бор.\nҚуёш 21-март куни экватор-устида тик туради. Кейинчалик шимолий яримшарга кўпроқ ёғду бера бошлайди, ўлкамизга баҳор ва ёзни келтиради. Шу кезда деҳқон далага чиқади, далаларда иш қизийди, бир сўз билан айтганда табиат уйғонади.\nАфғонистон пойтахти Кобул шаҳрида Боғи Бобур дейиладиган оромгоҳ бор. Заҳириддин Муҳаммад Бобур ўша ерга дафн этилган. Ҳар йили Наврўз кунларида мухлислар шу боғ ичига кўчат ўтқазадилар. Санаб ўтилган мамлакатларда Наврўз байрами 12 кун давом этади.\nЭфиопияда янги йил сентабр ойи ўрталарига тўғри келади. Шу куни ҳамма дарёда чўмилади, тунда машъала ёқиб, рақсга тушади.\nБирмаликлар янги йилни баҳор фаслида — 17-апрелда тинжан маъракаси билан бошлашади. Одамлар шлангдан, челакдан, сувотар тўппончалардан бир-бирларини сувга бўктиришади. Ҳеч ким қочиб қутулолмайди, ҳеч ким хафа ҳам бўлмай-ди. Шунақа байрамда янги йил уларда.\nМалайзия аҳли эса бир йўла тўртта янги йилни нишонлашади: европача янги йил, ҳиндча, хитойча ва мусулмонча янги йил. Миллати, дини, ёши ва жинсига қарамай, кимнинг байрами бўлишидан қатьий назар, ҳамма аралашиб кетаверади.\nВетнамликлар янги йилни феврал ойида кутишади. Энг чекка шимолда — Гренландия ва Канада шимолида яшовчи эскимослар учун қутбий тунлар тугаган кун янги йил боши бўлади.\nЯнги йилни ҳар ерда ҳар ким турли вақтда кутиб олса, йил саноғи қандай бўларкин? Бизда нечанчи йил деб сўрасангиз боғча боласи ҳам айта олади. Бу бутун дунёда қабул қилинган йил ҳисоби — Григорий календари эканлиги маълум. Аммо дунёнинг кўпгина мамлакатларида бу халқаро йил ҳисоби билан бир қаторда маҳаллий йил ҳисоблари ҳам бор.\nАрабистон, Эрон, Афғонистон ва Покистон сингари мамлакатларда Ой календари-санаси Қамария бўйича март ойидан бошлаб 1427-ҳижрий йил кирган. Эронда махсус йил ҳисоби ҳам қабул қилинган. Эрон календари милоддан аввалги 558-йилдан бошланган — ўша йили қадимги Эрон шоҳи Қуруш (Кир) тахтга ўтирган экан. Демак, биздаги 2006-йил март ойидан Эронда 2564-йил бошланган.\nИсроил давлатининг ҳам миллий — диний йили бор. Яҳудийлар календари «дунёнинг яратилиши» афсонасидан бошланади.\nЭмишки, одамзод — Одам Ато милоддан аввалги 3761-йилда пайдо бўлган. У йил ҳозирги йил билан жам қилинса, Исроил давлатидаги 5767-йил ҳосил болади.


Одамлар орасида ҳали ҳам ишончсизлик ҳукмронлик қилмоқда « Ўзбекистон Халқ Ҳаракати\n22 February 2018 - 9:00\nОдамларимиз орасида ҳали ҳам ишончсизлик ҳукмрон эканлиги билиниб қоляпти. Баъзиларнинг айтишича (бунга кўп марта гувоҳ бўляпмиз), бизнинг одамларимизга эркинлик бериб бўлмас эмиш. Бизни доим қўрқув остида ушлаб турилмаса, ўзимиздан кетиб қоларканмиз. Шавкат Мирзиёев янги президент бўлган пайтлари юқори доираларда ишлаб келган бир акахон бизга қараб мана бу мазмундаги гапни айтгани ҳали ҳам ёдимда турибди:\n“Сиз диндорлар (орамизда имом домла ҳам бор эдилар, у киши ўша пайтда бўлаётган ислоҳотларни мақтаб гап бошлаган эдилар) Президент эркинлик берди, деб жаа ўзларингни эркин қўйворманглар! Илгари қандай юрган бўлсаларинг шундай юраверинглар! Ҳозир эркин қўйвориб, ҳаммасини чўмич устига чиқариб олишади!”\nҲозир ҳам аксаримиз шу аҳволдамиз десам адашмаган бўламан. Яқинда бир улуғ олимимизнинг суҳбатларида бўлганимизда, у зот ҳозирги ислоҳотлардан хурсанд эканликларини изҳор этдилар. “Шу кунларни кўраман деб ҳеч ўйламагандим”, деб кўзларига ёш олдилар. Сўзларининг орасида эски раҳбарлар ҳали ҳам “кутиш режими”да эканлигини айтиб: “Халқимизда яхшиликларга, ислоҳотларга умид бор, лекин хоҳ диний соҳада бўлсин, хоҳ дунёвий соҳада бўлсин эски ҳолатга қайтиш умиди эса айрим раҳбарларда ҳали ҳам бор”, деб айтгандилар.\nБизлар шунчалик аҳволга тушиб қолган эканмиз! Ҳали ҳам қалбда умид билан бирга қандайдир ҳадик ва қўрқув йўқ эмас! Аллоҳ яхшиликларда бардавом қилсин! Ёмонлардан ва уларнинг фитналаридан Ўзи паноҳида асрасин!


23:10 / 09.01.2018\nЎтган ойларда интeрнeт сайтларида «Шаршара» бренди остидаги колбаса маҳсулотларига эшак гўшти қўшилиб, савдога чиқариб кeлишаётганлиги борасида расмий хабарлар тарқалди. Кейинроқ, Тошкент шаҳридаги бозорларга ўлимтик ва айниган гўштлар етказилгани ҳақидаги хабарлар пайдо бўлди. Ҳа, айбдорлар аниқланди, улар жиноий жавобгарликка тортилди. Лeкин бундай гўшт ва гўшт маҳсулотларини билмай истeъмол қилган одамларнинг ҳукми қанақа бўлади?\nАна шундай саволларга жавоб тариқасида Юнусобод тумани бош имом-хатиби, Раҳматуллоҳ Сайфуддиновнинг мақоласи KUN.UZ таҳриряити ихтиёрига келиб тушди, уни эътиборларингизга ҳавола қиламиз.\n«Набий соллаллоҳу алайҳи васаллам: Албатта, Аллоҳ менинг умматимдан хатони, унутилган ва мажбур қилинган нарсани кечиргандир, дедилар».\nУшбу ҳадиси шарифда Муҳаммад соллаллоҳу алайҳи васалламнинг умматларига Аллоҳ таоло томонидан бўлган улкан марҳамат ҳақида сўз кетмоқда. Яъни, мусулмон киши беихтиёр содир этган гуноҳлари учун жавобгар бўлмаслиги баён этилмоқда. Бу ҳадис ўзида улкан маънони мужассам қилгандир. Инсоннинг ҳақиқий айбдор ёки айбдор эмаслигини аниқлашдаги катта ва асл қоидани баён этмоқда. Фуқаҳоларимиз ушбу ҳадиси шарифдан фиқҳий ҳукмларни ишлаб чиқишда кенг фойдаланишган.\nПайғамбаримиз соллаллоҳу алайҳи васаллам ушбу ҳадисларида Аллоҳ таоло у зотнинг умматларидан уч нарсани кечиб юборгани ҳақида баён бермоқда.\nГўшти ейилмайдиган ҳайвонлар ҳақида\nМуоҳид — мусулмонлар ила аҳднома тузиб яшаётган ғайридин киши. Ана ўшандоқ одамнинг йўқотиб қўйган нарсасини топиб олган одам, бу ғайридиннинг нарсаси экан ўзимники қилиб олсам бўлаверади, деган фикирга бориши мумкин эмас.\nШарҳ: Бу ҳадиси шарифдан типратикон ҳам ҳаром эканлиги келиб чиқади. Шунингдек, сичқон, калтакесак, илонлар ва уларнинг тоифасига ўхшаш бошқа зараркунанда ҳайвонлар ҳам ҳаромдир.\nБу ҳадисдан Бўрининг ҳаромлиги келиб чиқади.\n«Эй, Аллоҳнинг Расули, сиздан ер ҳайвонлари ҳақида сўраб келдим, тулки ҳақида нима дейсиз? дейилди.\n«Тирик ҳолдаги ҳайвондан кесиб олинган нарса, ўлимтикдир», деб эълон қилдилар.\nШундоқ қилиб, ҳайвонларга мазкур турда азоб бериш барҳам топди ва тирик ҳайвондан кесиб олинган бўлак ўлимтик қандоқ ҳаром бўлса, шундоқ ҳаром қилинди.\nШарҳ: Бу ҳадиси шариф аввал ўтган ҳадислардан биридаги маънони таъкидламоқда. Йиртқич ҳайвонлар турли ҳаром хариш нарсаларни, хусусан, ўлимтикларни ва шунга ўхшаш зарарли нарсаларни ейди. Шунинг учун ўзлари ҳам ўша нарсаларга ўхшаб ифлос ва зарарли бўладилар. Одамларни мазкур зарарлардан ҳимоя қилиш мақсадида йиртқич ҳайвонларнинг гўштлари ҳаром қилинган.\nШунингдек, «Уларга нопок нарсаларни ҳаром қиладиган» (Аъроф 157) маъносидаги оятга биноан қурт-қумурсқа, сичқон, илон, чаён, суварак, ари, қурбақа, типратикон, бурга, пашша, тошбақа каби нопок ҳайвонларни ейиш ҳаром ҳисобланади. Сиртлон ва тулкилар ҳам ейилмайди.\nҲаром ўлган ҳайвон гўштига тақиқ\nХўш, аслида қайси ҳайвонларнинг гўшти ҳаром? Ислом дини бунга қуйидагича изоҳ беради. Касалликдан, бўғилиб, бошидан зарба еб ўлган, баланд жойдан йиқилиб парчаланиб кетган, яраланиб ўлган ёки бошқа йўллар орқали ўлдирилган ҳайвон гўшти ҳаром ҳисобланади.\nЁввойи ҳайвонлар томонидан ўлдирилган ёки ғажиб ташланган ҳайвонлар ҳам худди шу таркибга киради. Улар ҳам ҳаром ўлган бўлиб, гўшти нопок ҳисобланади. Аллоҳ таоло «Моида» сураси 3-оятида шундай марҳамат қилади:\n«Ўлимтик, қон, чўчқа гўшти, Аллоҳдан ўзганинг номи айтиб сўйилган, бўғилиб ўлган, уриб ўлдирилган, йиқилиб ўлган, сузишдан ўлган ва йиртқич ҳайвон (қисман) еган (ҳайвонлар) сизларга ҳаром қилинди, илло (шаръан) сўйганингиз (ҳалолдир)».\nУшбу ояти каримадан яна шу нарса маълум бўладики, охирги беш ҳолатдаги ҳайвонларнинг жони чиқмай туриб, типирчилаб турган пайтида топиб, «бисмиллоҳ»ни айтиб сўйишга улгурилса, уларнинг гўшти ҳалол ҳисобланади.\nШу ўринда кишида савол пайдо бўлиши табиий. Ҳаром ўлган ҳайвон гўштини ейиш нима сабабдан тақиқланган?\nБиринчидан, ҳаром ўлган ҳайвонларнинг жасади одамнинг кўнглини айнитиб, жирканишни келтириб чиқаради.\nИккинчидан, у инсон саломатлиги учун зарарли. Чунки, шаръий йўл билан ва гигиена қоидаларига риоя қилган ҳолда сўйилмаган ҳайвон гўштида инсон организми учун зарарли моддалар бўлади. Ўз ажали билан ҳалок бўлган бундай ҳайвонларнинг ўлимига аксарият ҳолларда касаллик ёки заҳарланиш сабаб бўлган бўлади. Шу сабабдан ҳам уларнинг гўштини истеъмол қилиш одам саломатлигини хавфга қўйиши эҳтимоли катта.\n22:48 / 23.03.2018\n17:40 / 06.12.2017


23 май куни Роман Протасевични ҳибсга олиш учун Беларусь расмийлари Ryanair самолётини фавқулодда қўнишга мажбур қилган.\nЯкшанба куни Беларусь расмийлари Ryanair самолётини фавқулодда қўнишга мажбур қилиб, унинг бортидаги йўловчилардан бири – журналист ва мухолифат фаоли Роман Протасевични ҳибсга олди. Бу ҳолатни Европа давлатлари кескин танқид қилмоқда.\nҚуйида Reuters агентлиги 26 га тўлган Протасевич ҳақида тўплаган маълумотлар билан танишишингиз мумкин.\nПротасевич ўтган йили Польшадан туриб бошқариладиган ва 1 миллиондан ортиқ обуначига эга Nexta Live Telegram каналининг муҳаррири бўлиб ишлаган. Беларуснинг авторитар президенти Александр Лукашенкони ошкора танқид қилиб келаётган канал 2020 йилда Лукашенкога қарши бўлиб ўтган улкан мухолифат намойишларини ёритиб боришда муҳим роль ўйнади.\nNexta Live, шунингдек, норозилик намойишларини уюштириш ва мувофиқлаштиришга ёрдам берди.\nРоман Протасевичнинг 2020 йил ноябрида Беларусь расмийлари Польшага уни топшириш ҳақида сўров йўллаган пайт Настояшчее Время телеканалига берган интервьюси:\nБеларусда 2020 йил августдан бери оммавий намойишлар ўтказилмоқда. Намойишчилар президент сайловининг расмий натижаларидан норози. Марказий сайлов комиссияси иддаосича, сайловда катта устунлик билан Лукашенко ғалаба қозонган.\nNexta Live каналида полиция намойишчиларга нисбатан кескин куч ишлатгани акс этган кадрларни ёйинлади. Беларусь ҳукумати хорижий оммавий ахборот воситаларини мамлакатга киритишга зўр бериб тўсқинлик қила бошлагани учун Nexta Live канали улашган кадрлар халқаро нашрлар томонидан кенг қўлланилди.\nНоябрь ойида Протасевич Twitterда Беларусь расмийлари тузган террорчилар рўйхати нусхасини эълон қилди. Рўйхатда унинг ҳам исми бор эди. Ҳужжатда у Nexta Live каналида ишлаган пайтида оммавий тартибсизликларни уюштиришда айбланаётгани эътироф этилди. Шунингдек, Протасевич ижтимоий тартибни бузишда ва ижтимоий нафратни қўзғатишда айбланди. Узоқ йилга қамалиши мумкин бўлган фаол бу айбловларни асоссиз сиёсий репрессия деб ҳисоблайди.\nБеларуслик журналистларни қўллаб-қувватловчи Media Solidarity гуруҳи маълумотларига кўра, Протасевич ҳокимият тазйиқлари туфайли 2019 йилда Беларусдан Польшага қочиб кетган. Ота-онаси кузатув остига олингандан кейин, уларни ҳам Польшага олиб кетган. Кейинчалик у Литва пойтахти Вильнюсга кўчиб ўтган. Беларусь мухолифати етакчи Светлана Тихановская ҳам Вильнюсда фаолият юритиб келади.\nҲозирда Протасевич 260 минг обуначига эга «Беларусь головного мозга» (Бош мия Беларуси) Telegram каналининг бош муҳарриридир.\nПротасевич Грециядан Вильнюсга учиб кетаётган бўлган. Грецияга Тихановская ташрифини суратга олиш учун борган бўлган. Уйга қайтишидан олдин олган суратларини ижтимоий тармоқларда улашган.\nБеларусь расмийлари қўнишга мажбурлаган Ryainair самолёти йўловчиларидан бири Литванинг Delfi ахборот агентлигига берган интервьюсида Протасевич учоғи Беларусга йўналтирилиши ортидан у бошини ушлаб, титрай бошлаганини сўзлаб берди.\nХабарларга кўра, хавфсизлик ходимларини уни олиб кетаётганида Протасевич:\n«Мени бу ерда ўлим жазосига ҳукм қилишади», - деган.


Ўзбекистон МТЖнинг Осиё Кубоги саралашидаги ўйинларини қайси телеканал намойиш этади? - Мухлислар томонидан энг кўп берилаётган саволга жавоб\n7 июнь, 16:32\nЭртага, 8 июнь куни Осиё Кубоги саралаш учрашувлари старт олади. Ўзбекистон миллий терма жамоаси жойлашган "С" гуруҳида жамоалар баҳсларга киришади. Бугун терма жамоалар бош мураббийлари иштирокида матбуот анжуманлари ташкил этилди.\nЎйинлар Намангандаги "Навбаҳор" клубининг уй стадионида ўтказилади. Қолаверса, айни кунларда юртимизда 23 ёшгача футболчилар ўртасида Осиё Кубоги бўлиб ўтмоқда. Шунинг учун мухлисларда саволлар пайдо бўлди: миллий терма жамоанинг қитъа саралашидаги ўйинларини қайси телеканал намойиш этади?\nU-23 Осиё Кубоги беллашувларини "Узрепорт" ва "Футбол ТВ", Ўзбекистон миллий терма жамоаси иштирок этадиган саралаш ўйинларини "Спорт" телеканали жонли эфирда трансляция қилади!\nСречко Катанец саралаш баҳсларида фаворит эканлигимиз, аммо бир лекини борлиги, асосий ҳужумчи кимлиги ва Суперлигада яхши натижалар кўрсатаётган футболчилар нега таркибга жалб қилинмагани борасида гапирди


Алишер Навоий – адабиётимизнинг буюк сиймоси\nАсрлар оша халқимиз эзгу мақсадларини ўзида акс эттирган бой маънавий илдизларимизга таянади. Маънавиятимиз асосларини эса буюк шоир ва мутафаккир бобокалонимиз Алишер Навоийнинг бебаҳо меросидан айро тасаввур этиб бўлмайди. Жаҳон эътироф этган аллома бобомиз таваллудининг 578 йиллиги мамлакатимизнинг барча таълим муассасаларида кенг нишонланаётган кунларда Мирзо Улуғбек номидаги Ўзбекистон Миллий университетида “Алишер Навоий – адабиётимизнинг буюк сиймоси” мавзуида давра суҳбати ўтказилди.\nУнда География ва табиий ҳамда Геология ва геоинформацион тизимлар факультетлари талабари, профессор-ўқитувчилари иштирок этдилар.\n– Мир Алишер Навоийнинг шоир ва давлат арбоби сифатида ўзбек миллий давлатчилиги, адабиёт, маънавият ва маърифат, тилшунослик фанлари равнақига қўшган ҳиссаси беқиёсдир,– деди ЎзМУ Ёшлар билан ишлаш бўлими ҳамда маънавият ва маърифат бўлими бошлиғи Аброр Хидиров.– Буюк аждодимизнинг инсоният, жамият олдидаги буюк хизматлари нафақат ўша давр билан боғлиқ, балки бугун ҳам, келажакда ҳам эл-юртга наф келтиришни олий саодат деб билганини комил инсон, халқпарварлик, миллатлараро дўстлик, тинчлик ва осойишталик тараннум этилган асарлари орқали ҳам яхши биламиз. Бу бебаҳо маънавий мерос миллат тарбияси, ёшларни миллий анъана ва қадриятларимизга ҳурмат, Ватанга садоқат руҳида тарбиялашда ғоятда муҳим роль ўйнашини ҳаммамиз яхши биламиз. Шундай экан, Алишер Навоий асарларини қўлдан қўймай ўқиб ўрганиш ҳам фарз, ҳам қарздир.\nТадбирда Алишер Навоий номидаги Ўзбек тили ва адабиёти университети доценти, филология фанлари номзоди Гулбаҳор Ашурова Навоий ижодида илгари сурилган ғоялар, хусусан, инсонпарварлик, комиллик ҳақида сўз юритар экан, шоир ижодини чуқурроқ ўрганишга чорлади.\nЎзбекистон ёзувчилар уюшмаси аъзоси Рустам Мирвоҳид ўз сўзини атоқли шоир Эркин Воҳидовнинг “Ўзбек Навоийни ўқимай қўйса” номли гўзал шеъри билан бошлади. Шоирнинг дилтортар шеърлари талабаларда катта қизиқиш уйғотди.\nМаънавий-маърифий тадбир талаба-ёшларнинг буюк бобомиз Алишер Навоий ҳақидаги шеърлари билан уланиб кетди. Шунингдек, шоир ижодига мансуб ғазал, рубоийлардан ҳам айтилди.


O‘zLiDeP талабалар учун китоб ярмаркаси ташкил этди | O'zLiDeP\nO‘zLiDeP талабалар учун китоб ярмаркаси ташкил этди\nO‘zLiDeP Наманган шаҳар Кенгаши Наманган қурилиш ва дизайн касб-ҳунар коллежида “Мен фарзандимга китоб совға қиламан” шиори остида китоб ярмаркаси ташкил этди.\n“Наманган китоб олами” МЧЖ раҳбари Маъруф Мўминовнинг таъкидлашича, мутолаага қизиқиш сусайиши, ўз навбатида, аҳоли саводхонлиги даражаси пасайиши жамият ва давлатнинг барқарор ривожланиши учун катта таҳдидлардан саналади. Шу боис ҳам кўплаб ривожланган давлатларда бу салбий ҳолатнинг олдини олишга қарши қатъий чора-тадбирлар кўрилмоқда.\n“Баркамол авлодни вояга етказишда китобнинг тарбиявий аҳамияти беқиёс. Зеро, айнан мутолаа инсонга билим ва ахборот беради, унинг маънавий оламини бойитади. Китоб ярмаркаларини ташкил этишдан кўзланган мақсад эса ёшларни янги асарлар нашри билан таништиришдан иборат. Боиси, коллежимизда таълим олаётган талабалар орасида адабиётга қизиқадиганлари жуда кўп. Тўғриси, уларнинг китобларга катта қизиқиш билан қараётгани ва харид қилаётгани бизни жуда қувонтирди”, – дейди коллежнинг маънавий – маърифий ишлар бўйича ўринбосари Насимжон Асқаров.\nТадбир якунида партияга аъзо бўлиш истагини билдирган 30 нафар ёшлар O‘zLiDeP сафига қабул қилинди.


“Ховос сити”да нима гаплар? » Новости Узбекистана сегодня: nuz.uz\nНовости Узбекистана → Чойхона → “Ховос сити”да нима гаплар?\n02-08-2019 13:02 0 975 Рейтинг1 Чоп этиш\n“Ховос сити”да нима гаплар?\nЎзбекистон Журналистлар ижодий уюшмаси томонидан ташкиллаштирилган медиа-турнинг навбатдаги манзили “Ховос сити” бўлди. Бугунги кунда бу манзил туманнинг янги қиёфасини кашф этмоқда деб ёзади Ҳалқ сўзи\nАйни пайтда улкан қурилиш ишлари авж олган ушбу “сити”да 30 та замонавий бино қад ростлаяпти. Ушбу объектлар битгач, қарийб 600 та бошпанага муҳтож оилалар ўз уйларига эга бўлади.\nБеш қаватли, 2-3 хонали мазкур тураржойлар аҳолига арзон нархларда узоқ муддатли имтиёзли кредит асосида берилади.\nХовос тумани ҳокимининг ўринбосари Отабек Данабоевнинг айтишича, бу ҳудудда аҳолига қулайлик яратиш мақсадида боғча, мактаб, тадбиркорлик объектлари қурилади.\nТадбир давомида иштирокчилар ҳудуддаги муқаддас қадамжоларни зиёрат ҳам қилишди.


“Милан”нинг даъвоси рад қилинди ва энди катта жазо берилиши мумкин - Penalti.uz | Футбол янгиликлари олами!\n“Милан”нинг даъвоси рад қилинди ва энди катта жазо берилиши мумкин\n«Милан»нинг сўнгги пайтда ишлари нафақат А Серияда, шунингдек клуб миқёсида ҳам кўнгилдагидек эмас. УЕФА ҳитойлик акционер илгари сурган молиявий далилларни асоссиз деб топди ва энди клуб жазога тортилиши муқаррар бўлиб турибди.\nЁзда 200 миллион евродан кўп маблағ сарфлаган жамоанинг бюджетида муаммолар юзага чиқа бошлаган. УЕФАнинг фейр-плей қоидаларига кўра бир мавсумда клуб 30 миллион евродан ортиқ зарар кўрмаслиги керак. Клуб эса йўқотилган зарарни қоплаш бўйича бир неча йилга мўлжалланган лойихасини УЕФАга тақдим қилган.\nMarca га кўра, Европа футболи юқори инстанциясини бундай далиллар ишонтира олмаган. Клуб энди келаси мавсумда Европадаги мусобақаларни ўтказиб юбориш таҳдиди остида қолиб кетган.\n09.12.2017, 16:51:26 550 0\n"Милан" янги мавсумда Европа лигасида ўйнаши мумкин\nМухлисни тепган Эврага янги жамоа топилди\n«Милан» молиявий муаммолар гирдобида


Неймар “Барселона”дан кетмасликка қатъий қарор қилди\nДобавлено: 26.04.2016, 14:08\n“Барселона” клуби ҳужумчиси Неймар жамоа сафини жорий йилда тарк этмасликка қарор қилди. Бу ҳақда Испаниянинг Sport нашри хабар бермоқда.\nБразилиялик футболчи “Барселона”да ўзини бахтиёр ҳис қилмоқда ва бошқа клубга ўтиш ҳақида ўйламаяпти. У атрофида вужудга келган трансфери ҳақидаги миш-мишларга чек қўйиш мақсадида агенти, яъни отасидан бошқа клублардан келадиган таклифларни кўриб чиқмасликни илтимос қилди.\nМаълумотларга кўра, 24 ёшли футболчи “Барселона” билан амалдаги шартномасини узайтириш борасида келишувга эришилган, аммо, бу ҳақда мавсум якунига қадар ҳеч қандай расмий баёнот берилмайди.\nАввалроқ, “Барселона” раҳбарияти Неймарнинг сўнгги ўйинларидан ва маишатларга берилиб кетганида норози бўлиб, уни сотиб юбориш ҳақида фикр юритган эди. Тажрибали ҳужумчига “Реал” ва “Манчестер Юнайтед” клублари қизиқиш билдиришган эди.


Ҳомиладорликда ҳайз келиши мумкинми? | DNK.UZ\nАгар аёл киши ҳомиладорликнинг эрта даврларида ҳайз кўрса, бу ҳолатни нормал деб ўйлаши мумкин. Аслида шундайми, нима учун ҳомиладорлик бошланган бўлса ҳам аёлда қонли ҳайз кўришлар кузатилади? Бу ҳақида қуйида батафсил ёритамиз.\n1 Ҳомиладорлик бошланганидан кейин ҳайз кўриш мумкинми?\n2 Ҳомиладорликда қон кетиши сабаблари\n3 Ҳомиладорликда ҳайз кўриш қайси ҳолатларда хавфсиз?\n4 Одатий ҳайз суюқлигини қонли ажралмалардан қандай фарқласа бўлади?\n5 Ҳомиладорликда ҳайз кўриш нимаси билан хавфли?\n6 Ҳомиладорликда ҳайз кўриш ҳақида нималарни билиш муҳим!\nҲомиладорлик бошланганидан кейин ҳайз кўриш мумкинми?\nАёл организми физиологиясига биноан, ҳайз кўриш ва фарзанд кутиш – умуман бир-бирига тўғри келмайдиган ҳолатдир. Ҳайз циклини уч муҳим босқичларга бўлиш мумкин: овуляциягача бўлган давр (фоликула босқичи), овуляция босқичи ва овуляциядан кейинги, ҳайз қайта бошлангунгача бўлган давр (лютеин фазаси). Ҳайз циклининг биринчи ярмида бачадон ички деворида эндометрий қавати ўсиб боради. Агар овуляция вақтида тухум ҳужайра уруғланмаса, эндометрий қавати кўчиб тушиб, қон кўринишида ҳайз цикли охирида чиқиб кетади. Шу каби цикл ҳар ойда такрорланади.\nАгарда овуляция вақтида тухум ҳужайра уруғланадиган бўлса, уруғланган тухум ҳужайра бачадон трубкаси бўйлаб, бачадон бўшлиғига тушади ва имплантация бўлади. Шу вақтдан бошлаб аёл организмида прогестерон гормони миқдори ошади. Бу гормон бачадон эндометрий қавати кўчиб тушишига имкон бермайди, аксинча ҳомилани ҳимоя қилиш учун сақланиб қолади. Мана шунинг учун ҳам ҳомиладорлик бошланганда ҳайз кўриш кузатилмайди. Кўпинча аёллар қиндан келган қонли суюқликни ҳайз суюқлиги деб ўйлашади. Лекин қиндан қон келиши фақатгина ҳайз цикли билан боғлиқ бўлмай, турли хилдаги касалликлар белгиси бўлиб ҳам келади.\nҲомиладорликда қон кетиши сабаблари\nҲомиладорлик илк даврларида қонли ажралмалар келиши ҳайз кўришига ўхшайди. Аёл миясига биринчи навбатда «ҳомиладорлик вақтида ҳайз кўраяпман» деган фикр келади. Аммо бу ҳолат ҳайз кўриш эмас, қон кетиш деб аталади. Бундай ҳолат тез-тез учраб туради ва уни хавфсиз деб айтиб бўлмайди.\nҚонли ажралмалар келишининг сабаблари қуйидагилар бўлиши мумкин:\n1.Ҳомиладорлик тўхташи хавфи;\n2. Ўсишдан тўхтаган ҳомила;\n3.Бачадондан ташқари ҳомиладорлик.\nҲомиладорлик тўхташи яъни тушиб қолиш хавфида қонли ажралмалар тўқ рангда ва қуюқ бўлади. Одатда қориннинг пастки қисмида оғриқ билан келади. Бундай ҳолат аёл организмидаги иммун тизими зарарланишларида келиб чиқади, яъни ҳомилани ёт, бегона жисм деб қабул қилади. Аёл организми «бу ёт жисм»дан қутулишга ҳаракат қилади.\nТўхтаб қолган ҳомиладорлик яъни ҳомиланинг ўсишдан тўхташи маълум вақт белгиларсиз кечиши мумкин. Аммо бу ҳолатни қиндан тўқ рангли ажралмалар келиши, сут безларининг юмшаши ва қориндаги ўткир оғриқлар бошланиши билан билиб олса бўлади. Бунга сабаб эмбрион ривожланишидаги аномалиялар, бачадон мушаклари тонуси ортиши ва ирсий (генетик) патологиялар бўлиши мумкин.\nБачадондан ташқари ҳомиладорликда уруғланган тухум ҳужайранинг қайси соҳада жойлашганига қараб қоринда кучли оғриқлар пайдо бўлади. Оғриқ тана ҳолатини ўзгартирганда ёки жисмоний ҳаракат қилганда кучаяди. Бунда вақти-вақти билан кўп ҳажмда бўлмаган қон кетишлар кузатилади. Кучли ва давомли қон кетиш ижобий ҳолатдан дарак беради – чунки организм ўзи уруғланган тухумни ажратиб чиқараётган бўлади.\nБачадондан ташқари ҳомиладорлик ва ўсишдан тўхтаган ҳомилада зудлик билан жаррохлик амалиёти ўтказилиши керак.\nЮқоридаги санаб ўтилган ҳар қандай ҳолатлар аёл организми учун хавфли ҳисобланади. Ҳомиладорлик вақтида аёлнинг умумий аҳволи ёмонлашса дарҳол шифокорга мурожаат қилиш керак. Аёл кучли оғриқдан ташқари, тана ҳарорати ошгани, бош оғриғи ва бош айланиши, кўнгил айниши ва қусиш, ҳолсизлик, пульснинг ортиши ҳам кузатилиши мумкин.\nҲомиладорликда ҳайз кўриш қайси ҳолатларда хавфсиз?\nҲомиладорликнинг эрта босқичларида қиндан ажралган ҳар қандай қонли ажралмалар патология ҳисобланади. Бироқ, айрим ҳолатларда бу хавфсиздир. Баъзида ҳомиладорликнинг илк даврида ҳайз кўриш мумкин, бу аёл ва туғилажак фарзанд ҳаётига хавф солмайди. Улар қуйидагилар:\nУруғланган тухум ҳужайранинг бачадонга имплантацияси;\nБачадон тузилишининг ўзига хослиги;\nҲайз кўришдан олдин уруғланиш;\nОвуляцияда икки тухумдондан тухум ҳужайранинг чиқиши ва улардан бирининг уруғланиши;\nКичик чаноқ аъзоларига қон келишининг кучайиши;\nЭндометриоз ва эндометрий, миометрийнинг яхши сифатли ўсмалари;\nO‘QING: Ҳомиладор аёллар учун сийнабанд\nБаъзида уруғланган тухум ҳужайранинг бачадонга имплантациясида кам ҳажмдаги қон келишлар кузатилиб туради. Бунда қон қуюқ бўлади ва одатда аёл уни ҳайз суюқлиги деб қабул қилади. Ушбу ҳолат бачадон деворидаги қон томирлар эмбрионнинг имплантация жараёнида шикастланиши натижасида келиб чиқади. Лекин одатга кўра бундай пайтда қон келмаслиги керак, шунинг учун кўпчилик аёллар буни сезишмайди ҳам.\nБачадоннинг икки шохли бўлишида уруғланган тухум ҳужайра бачадоннинг бир шохига имплантация бўлса, иккинчи шохида ҳайз келиши давом этаверади. Бу айнан ҳамиладорлик бошлангандан кейин ҳайз кўришнинг типик кўринишидир. Албатта бу ҳолат нормал эмас, лекин икки шохли бачадонга эга бўлган аёллар сони жуда кам.\nТиббиёт ҳодимлари ҳайз кўриш вақтида ҳам ҳомиладор бўлиш мумкинлигини инкор этишмайди. Бу ҳақиқат ва овуляциянинг кеч босқичларида кузатилади. Бу ҳолатда ҳайз цикли режага кўра кетаверади, шунчаки уруғланган тухум ҳужайра имплантация бўлиши учун икки ҳафта вақт кетади. Натижада гормонал ўзгаришлар рўй беришга улгурмай қолади ва ҳайз кўриш вақтинчалик давом этади.\nШу сабабли аёл ҳомиладорлик бошланиш вақтини адаштириб қўяди. Масалан ҳимояланмаган жинсий алоқа ўтган ҳайз циклида бўлди, ҳайз цикли режали равишда келди, шундан кейин жинсий алоқа бўлмади, аммо аёл киши ҳомиладор бўлганини сеза бошлайди. У ҳомиладорлик кузатилгандан кейин ҳайз кўраяпман деб ўйлайди. Аслида ҳомиладорлик тухум ҳужайра уруғланган пайтдан бошланмайди, ҳомиладорлик уруғланган тухум ҳужайранинг бачадонга имплантациясидан бошланади. Мана шу ҳолатнинг мантиқий жавоби – кечки овуляция, яъни жинсий алоқадан кейин тухум ҳужайра уруғланди, лекин бачадонга имплантация бўлмади.\nАёл киши билиши лозим бўлган нарса, ҳомиладорликдаги гормонал ўзгаришлар ва ХГ (хорионик гонадотропин) миқдорининг ошиши тухум ҳужайранинг бачадонга имплантациясидан кейин юзага келади.\nГормонал бузилишлар аёл организмида етарлича прогестерон гормони ажралиб чиқмаса ёки андроген гормонлари ортиб кетганда кузатилади. Бундай ҳолларда аёл қинидан жигарранг тусдаги ажралмалар ажрала бошлайди, бу эса организм учун хавфли эмас. Муаммони гормонал препаратлар қабул қилиш билан бартараф этиш мумкин. Аёл киши анча вақтгача ҳомиладор бўлганини билмайди. Бунинг хавфли жиҳати шундаки, аёл ўзининг одатий ҳаёт тарзини давом эттираверади: ҳомилага зарарли дори препаратларни қабул қилаверади, стресс олишда давом этади, зўриқиш ва зарарли одатлардан чекланмайди.\nБаъзида икки тухумдон бир вақтда ишлаб тухум ҳужайраларни ишлаб чиқаради. Улардан бири уруғланади, иккинчиси эса ҳайз кўринишида организмдан чиқиб кетади.\nОдатий ҳайз кўриш ҳомиладорликнинг эрта босқичларида узоғи билан бир ой ичида кузатилади. Ҳомиладорликнинг иккинчи ойидан бошлаб қонли ажралмалар келиши жиддий патологиядан дарак беради.\nҲомиладорлик вақтида кичик чаноқ органларига қон келиши кучаяди. Шунинг учун аёл қинидан кам миқдордаги қонли ажралмалар келиши мумкин. Асосан жинсий алоқа ва гинеколог кўрувидан кейин қон келишлари кузатилади. Бу ҳолат бачадон шиллиқ қавати шикастланиши билан тушунтирилади ва бу ҳомила ҳаёти учун хавф туғдирмайди.\nҲомиладорлик вақтида эндометриоз, mioma, kista, фиброма ёки полип каби патологиялар сабабли қонли ажралмалар келиб, аёл уни ҳайз суюқлиги деб ўйлайди.\nO‘QING: Ҳомиладорликнинг 13 ҳафтаси\nОдатий ҳайз суюқлигини қонли ажралмалардан қандай фарқласа бўлади?\nФизиологик жиҳатдан олиб қаралганда, бачадон ички қавати ҳомиладорлик имплантацияси даврида кўчиши, эмбрион учун хавфли ҳисобланади. Шунинг учун мутаҳасис шифокорлар ҳар қандай қонли ажралмаларни «қон кетиш» деб аташади.\nКўпчилик қон кетишлар аёл ва ҳомила организми учун хавф туғдирмаслиги мумкин, лекин аёл ўзида кечаётган ҳолатларга эътиборли бўлиши зарур. Агар ҳомиладорликнинг эрта босқичларида ҳайз цикли кузатилса ва бунга сабаб гормонал ўзгариш бўлса, бу аёл учун хавфли эмас.\nАсосан хавфли деб қуюқ, тўқ ёки сувли ажралмалар билан келаётган қонли суюқликларга айтилади. Айниқса бу ҳолат оғриқ билан келса жиддий муаммодан дарак беради. Айнан шу белгилар ҳомила тушишига, бачадондан ташқари ҳомиладорликка ва яллиғланиш жараёнларига сабаб бўлади.\nАгар аёл ўз организмида нима бўлаётганини тушунмаса, уни қуйидаги ҳолатлар огоҳлантириши мумкин:\nҲайзда қон келиш муддатининг узайиши;\nКам миқдордаги ёки жудаям кўп миқдордаги суюқлик келиши;\nҲайз олди белгилари, сут безларининг катталашиши ҳайз цикли тугагандан кейин ортга қайтмаслиги;\nСиклнинг ўртасида қон келиши.\nАгар бу белгилар кучли оғриқ ва ўзини ёмон ҳис қилиш билан келса, шифокорга мурожаат этишни инкор қилмаслик керак. Ҳомиладорлик аломатлари сезилиши билан тест ўтказаш керак ёки қоннинг ХГ гормонига текширтириш керак. Ҳомиладорликни аниқ айтиб берадиган текширув УТТ (УЗИ) дир.\nҲомиладорликда ҳайз кўриш нимаси билан хавфли?\nҲомиладорлик пайтида кузатилаётган қон келишларни аёл киши жиддий қабул қилиши ва тўғри баҳолаши зарур. Қоидага кўра, қонли ажралмалар келишининг узоқ давом этиши ва унинг миқдори кўпайиши ҳомиланинг тушиш хавфини оширади. Айниқса бундай салбий ҳолатга сиқувчи оғриқлар ҳам қўшилса, зудлик билан шифокор тавсиялари керак бўлади.\nКам миқдордаги, аммо тез-тез такрорланиб турувчи қонли ажралмалар келиши, аёл ва ҳомила ҳаёти учун хавфли бўлмаса ҳам, гинеколог тавсияларини олиш зарар қилмайди. Баъзи ҳолатларда ҳайз кўриш ҳомиладорликда кузатилиб, аёл ҳомилани соғлом ҳолда дунёга келтириши ҳам учраб туради.\nҲомиладоликнинг эрта босқичларида ҳайз кўриб туриш юқорида айтиб ўтганимиздек учраб туради. Шундай бўлса ҳам аёл ўз организмини баҳолаши ва ажралмалар характерини аниқлаб олиши керак. Аҳволнинг ёмонлашганини сезиши биланоқ шифокорга мурожаат қилиш, ёмон оқибатлардан сақлайди. Кучли оғриқ ва тўқ қизил рангдаги ажралмалар – зудлик билан шифохонага боришга «сигнал» бўла олади. Ҳомила тушиш хавфи бўлганда аёлга гормонал препаратлар буюрилади ва касалликни даволаб ҳомилани сақлаб қолишга максимал даражада ҳаракат қилинади.\nАгар ҳомиладорлик тести ва қоннинг ХГ га текшируви ҳомиладорликни тасдиқласа, ҳар қандай қонли ажралмалар касаллик натижасида деб қаралиб тиббий муолажалар олишга асос бўлади.\nҲомиладорликда ҳайз кўриш ҳақида нималарни билиш муҳим!\nБўлажак она ҳомиладорлик вақтида қуйидаги муҳим ҳолатлар ҳақида билиши муҳимдир:\nҲомиладорликнинг илк босқичларида қонли ажралмалар келиши норма ҳисоблансада, бу ҳайз суюқлигидан фарқланади. Агар ушбу қонли ажралмалар ҳомиладорликнинг 12-ҳафталарида ҳам келишда давом этаверса шифокорга мурожаат этиш зарур;\nҲомиладорликда қон кетиш, одатда ҳайз кўриш деб қаралади, аммо бу ҳолат аёл ва ҳомила ҳаёти учун хавфли ҳисобланади;\nУзоқ муддат давом этувчи ва кўп миқдордаги қон келишлар, оғриқ билан бирга келса, табиий равишда ҳомиладорлик тўхтаётганидан далолат беради;\nҲомиладорликда давомли қон келиш ва ҳомиладорликнинг нормал кечиши, аёл ўзини яхши ҳис қилиши, гормонал ҳолатни ўзгариши билан тушунтирилади.\nҲомиладор аёллар ўз шифокорлари билан доимо алоқада бўлиб туришлари, керакли текширувлардан ўтиб туришлари ва ўз организмига «қулоқ солиб» туришлари зарур. Оптимистик кайфият бўлажак фарзанд учун ҳам аёл учун ҳам фойдалидир.\nҲомиладорлик » Ҳомиладорликда ҳайз келиши мумкинми?\nҲомиладорликнинг 36 ҳафтаси\nЭмизикли даврда ҳомиладорликдан сақланиш керакми?


Коронавирус пандемиясининг иккинчи тўлқини бошландими?\n08:33 07 Jun 2020\n11:05 05 21 2020\nТождор вирус аталмиш “балою азим” ер юзи аҳлини жиддий хавотирга тушишига сабаб бўлмоқда. Ҳозир қаерга борманг, қайси ОАВларини кузатманг, уларда, албатта, коронавирус ва у келтириб чиқараётган оқибатлар тўғрисида сўз юритилади.\nМана бир неча кундирки, вирус устидан “ғалаба” қозондик деб дунёга жар солаётган Хитойда ушбу пандемиянинг иккинчи тўлқини ўзини намоён этмоқда. Хусусан, мамлакатнинг Цзилинь провинциясида коронавирус авж олиши сабабли 108 миллион киши карантинга олинди. Маҳаллий аҳоли яна саросимага тушиб қолган бўлса, ҳукумат темир йўл ва автобуслар ҳаракатини тўхтатди, мактабларни ёпди, қатъий карантин чораларини жорий этди. Ачинарлиси, ер юзида пандемия ўчоқларни тобора кўпайиб, жаҳонни ларзага солишда давом этмоқда.\n- Охирги 24 соат ичида дунёда 106 мингдан кўпроқ киши коронавирусга чалинди, - дейди Жаҳон соғлиқни сақлаш ташкилоти бош директори Тедрос Аданом Гебрейесус. - Бу пандемия бошлангандан буён энг юқори кунлик ўсишдир. Паст ва ўрта даромадга эга давлатларда коронавирусга чалиниш ҳолатлари кўпаяётгани алоҳида хавотир уйғотади. Чунки, ушбу давлатлар пандемияга қарши туришга ожизлик қилиб қолиши ҳақиқатга яқин.\nОхирги маълумотларга кўра, дунёда коронавирусга чалинганлар сони 5 миллион кишидан ошиб кетди, шундан 327 мингдан кўпроқ бемор вафот этган. Шу билан бирга, соғайганлар сони 2 миллионга яқинлашиб қолди. Бу касалланганларнинг даволаниш кўрсаткичи 40 фоиз атрофида экинлигини кўрсатади.\nХўш, бу борада Ўзбекистонда аҳвол қандай? Афсуски, бизда ҳам касалликка чалинганлар сони ошиб бормоқда. Тўғри, вирус юқтириб олганларнинг аксарият қисми хорижий мамлакатлардан олиб келинган ватандошларимиздир. Аммо бу хавотирга ўрин йўқ, карантин қоидаларига риоя қилмаслик мумкин, дегани эмас асло. Аксинча ҳар биримиз ўзимизни, оила аъзоларимизни, ватандошларимизни асраш учун жорий этилган карантин қоидаларига қатъий амал қилишимиз шарт.\nСоғлиқни сақлаш вазирлиги томонидан берилган маълумотларга кўра, 20 май куни Ўзбекистонда жами 84та янги зарарланиш ҳолати қайд этилди ва 31 нафар бемор тузалди. Шу вақтгача 2372 бемор соғайган, айни вақтда шифохоналарда 554 бемор даволанмоқда. Бугун қайд этилган янги касалланиш ҳолатларининг 44таси хориждан келган фуқароларда аниқланган.\nСўнгги 24 соат ичида республиканинг тўрт ҳудудида янги касалланиш ҳолатлари қайд этилди. Жумладан, Тошкент шаҳрида карантинда бўлган 10 кишида вирус аниқланган. Айни вақтда Тошкент хориждан олиб келинганлар ҳисобига вирус энг кўп қайд этилган ҳудуд бўлиб қолмоқда. Шунингдек, Навоий вилоятида беморлар сони кескин ортди - яна 17 кишида вирус аниқланди. Бу вилоят ҳозирда даволаниш кўрсаткичлари бўйича республикадаги энг охирги ўринда бормоқда - 46та зарарланиш ҳолати қайд этилган, атиги 2 бемор соғайган (4 фоиз). Бундан ташқари, Самарқанд вилоятида яна 10 кишига коронавирусдан зарарланиш ташхиси қўйилган бўлса, Қорақалпоғистон Республикасида 3 бемор рўйхатга олинган.\nБугун жами 31 бемор тузалди. Айни пайтда Бухоро ва Хоразм вилоятлари даволаниш кўрсаткичларини 99 фоизга етказиб, коронавирусдан холи ҳудуд бўлишга яқин турибди.\nШу кунгача республикамизда 2950 нафар киши касалликка чалинган бўлиб, улардан 13 нафари вафот этди ҳамда 2372 нафари бутунлай соғайди, республика бўйича даволаниш кўрсаткичи 80 фоизни ташкил этмоқда. Юқорида айтганимиздек, дунёда бу кўрсаткич 40 фоизга тўғри келади. Рақамлардан хулоса чиқариш мумкинки, Ўзбекистон коронавирус пандемиясига қарши куршиш, касаликка чалинганларни даволаш, имкон қадар ўлим ҳолатлига йў қўймаслик борасидаги дунё кўрсаткичидан 2 баровар олдинда. Бу рақам ҳар биримизнинг кўнглимизни тинчлантиради, шунингдек, юртимизда инсон саломатлиги йўлида кўрилаётган чора-тадбирлар самара бераётганлигидан далолат беради.\nOnline13 Current hosts149 All hosts110363


Асад суви: экинга мадор, хирмонга барака\nЧоршанба, 22 Сентябрь 2021\nҒўза — меҳрталаб экин. Сабаби, у деҳқоннинг ҳар бир ниҳолга қалб қўри, кўз нурини бериб, қилган фидокорона меҳнати туфайли баравж ривожланади ва қимматбаҳо ҳосил тўплайди. ўўза парваришининг нозик томони ҳам шундаки, мавсум давомида бир зум бўлса-да, хотиржамликка берилиб бўлмайди.\nАйниқса, август ойи энг масъулиятли давр бўлиб, бу пайтда белгиланган барча агротехника тадбири сифатли бажарилсагина, кўнгилдагидек ҳосил олинади.\nШу маънода, “Халқ сўзи” газетасининг 30 июль сонидаги “Август ойи пахта ривожида, ҳосил тўплашда ҳал қилувчи фаслдир” сарлавҳаси остида чоп этилган мутахассис тавсиялари биз, сувчилар учун ҳам айни муддао бўлди. Унда алоҳида урғу берилганидек, бу ойда сув ва маҳаллий ўғитлардан самарали фойдаланиш ўта долзарб бўлиб, ғўза “шарбат” усулида суғорилса, ерда намлик узоқроқ сақланади, ниҳол тез чанқашининг олди олинади, суғоришлар оралиғи узаяди, бўлиқ кўсаклар кўпроқ пайдо бўлади.\nДарҳақиқат, асадда таралган сув — ғўза учун бамисоли қон. У экин илдизларига етиб, жон бағишлаши эса мазкур тадбирнинг нечоғли сифатли бажарилишига боғлиқ. Шунинг учун биз, Денов туманидаги “Бобоёров Ҳидоятулло” фермер хўжалиги сувчилари қатор ораларига сувни ўз вақтида, чўллатмасдан ҳам, кўллатмасдан ҳам тараш пайидан бўлаяпмиз. Натижада экин қониб сув ичиб, кун сайин ривожланмоқда: шоналар гулларга, гуллар кўсакларга айланмоқда. Айни шу кунларда ҳар туп ғўзада 15-20 та тўқ кўсак бор. Шундан келиб чиқиб, жорий йилда гектаридан 40 центнердан ошириб пахта териб олишни мўлжаллаб турибмиз.\nАслида, тажрибали сувчи ҳосил ғамини анча аввалдан кўради. Fўза майдонларига ўқариқларни мақбул масофада, кўнгилдагидек қилиб тортади. Ана шунда ҳарорат нисбатан юқори келган об-ҳаво шароитида ҳам экин қониб сув ичади. Fўза қатор ораларига солинган минерал ўғит эса сувда буткул эриб, ҳосилдорлик кўтарилишида яхши самара беради.\nБу йил фермер хўжалигимизнинг 48 гектар майдонида парваришланаётган ғўза қатор ораларига сувни, асосан, тунда, “шарбат” қилиб оқизаяпмиз. Бунинг учун дала бошида қазилган ўраларни гектарига беш-олти тоннадан мўлжаллаб маҳаллий ўғит билан тўлдирганимиз қўл келаяпти.\nСуғоришнинг ушбу усулининг афзалликлари кўп. Аввало, бундай майдонларда намлик узоқ вақт сақланиб, кейинги сувга бўлган талаб узайса, обиҳаётнинг иссиқда буғланиб кетишининг олди олиниши эвазига катта миқдорда бебаҳо неъмат тежалади. Бундан ташқари, “шарбат”га тўйган ғўза кўсаклари бўлиқ, пахта толаси эса майин ва сифатли бўлиши ўз исботини топган.\nСувчи эътибор қаратиши зарур бўлган яна бир жиҳат борки, у ҳам бўлса, зинҳор ғўзани суғоришда кўллаб кетишига йўл қўймаслик керак. Чунки кўллаб қолган эгатдаги сув иссиқда экин илдизига салбий таъсир кўрсатиб, ҳосил нишоналарини ташлаб юбориши, ғўза фақат бўйига ўсиб, ғовлаб кетиши мумкин.\nДемак, ғўзада ҳосил нишоналари кун сайин кўпаяётган август ойида барча қишлоқ меҳнаткашлари зиммасидаги масъулиятни чуқур ҳис этиб, астойдил меҳнат қилса, кузда хирмонимиз ҳар доимгидек баланд бўлиши, шубҳасиз.\nМазкур рукндаги бошқа мақолалар: « Замонавий дастгоҳларни малакали кадрлар бошқаради\tАсаларилар учун ноёб ўсимлик »


Тошкент шаҳар ИИББ “MoМo”дан огоҳлантирмоқда | Ўзбекистон ва жахон янгиликлари\nТошкент шаҳар ИИББ “MoМo”дан огоҳлантирмоқда\nТехнология 10 август 14:43 1 730\nТошкент шаҳар ИИББ ота-оналар ва ёшларни “Momo” ижтимоий ўйинидан огоҳлантирмоқда. Бу ҳақида Тошкент шаҳар ИИББ расмий сайтида хабар берган. Интернетда тарқатилган маълумотларга кўра What’s App мессенжери орқали тарқалаётган МОМО ўйини бир неча мамлакатларни қамраб олган. Мексиканинг Табаско штати Бош прокуратураси бу ҳақда огоҳлантириш билан мурожаат қилган.\nАргентинанинг Буенос-Айрес шаҳрида 12 ёшли қизалоқ ўз жонига қасд қилгандан кейин ушбу ўйиннинг инсон руҳиятига салбий таъсири ҳақида жиддий гапирила бошланди. Ушбу ҳолат бўйича суриштирув олиб бораётган политсия ходимлари ўсмирнинг телефонида Момо ўйини борлигини аниқлашган.\nХўш, Момо аслида ким? Маълум бўлишича ўйин асосчилари япон рассоми Мидори Хаясининг скулптураларидан фойдаланадилар. Лекин расмдаги қиёфанинг аслида ўйинга алоқаси йўқ.


Ўзбекистонда президент сайлови - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурналимизнинг 2006 йил 2-6 сонларида ва 2007 йил 2-сонида бу йил бўладиган президент сайловларига демократик мухолифат қандай тайёрланаётганини ҳақида тафсилотли маълумотлар берган эдик.\nШуниси қизиқ-ки, сайловга 3 ойдан бироз кўп вақт қолишига қарамасдан Ўзбекистоннинг расмий матбуоти жим, расмий/чўнтак сиёсий партиялар жим, Марказий Сайлов Комиссияси (МСК) жим. Худди, бизда ҳеч қандай сайлов бўлмайдигандек.\nВаҳоланки, масалан, АҚШда 2008 йил ноябрда бўладиган президент сайловларига тайёрланиш катта йўлга чиқиб олганига ярим йилдан ошди. Икки етакчи партия – Демократлар ва Республикачилар номидан президентликка нозод бўлишни истаган сиёсатчилар аллақачон сайловолди кампаниясини бошлаб юборганлар. Бу жараён бутун жамиятнинг диққат марказида, оммавий ахборот воситаларининг асосий мавзуси ҳам 2008 йилдаги президент сайлови.\nАслида, Ўзбекистон Конституцион Суди ҳам бу масала билан қизиқиши керак эди. Чунки, Ўзбекистон конституцияси ва президент сайлови ҳақидаги қонунларда чалкашлик бор. Конституцияга кўра, президентнинг ваколатлари 7 йил, демак, ҳозирги президентнинг ваколати шу йил 22 январда тамом бўлган. Тўғри, президент сайлови ҳақидаги қонунга кўра, янги президент лавозимига ўтирмагунча эскиси вазифасини давом этттираверади. Аммо, қанча вақт? Бу қонунда айтилмаган, демак, ойлаб-йиллаб давом эттириши мумкин. Бу ножиддийлик-ку!\nБунинг устига, Ўзбекистон Конституциясига кўра, президент сайлови иш бошидаги президентнинг ваколати тугайдиган йилнинг декабрь ойи учинчи ўнкунлигининг биринчи якшанбасида бўлади. Яъни сайлов, президент ваколати битмасдан аввал эмас, битгандан кейин 11 ой ўтгач, яъни сал кам бир йил ўтгач бўлади. Наҳотки, бундай мантиқсизликни на президент, на парламент, на Конституцион Суддагилар, на МСК аъзолари кўрмайдилар?\nҚонунларимизда бундан баттар мантиқсизликлар бор. Президент сайлови ҳаққидаги қонуннинг 8-моддасига мувофиқ, президент сайлови МСК тарафидан иш бошидаги президентнинг ваколатлари битмасидан камида 3 ой аввал эълон қилиниши керак. Демак, бизда бу йил бўладиган президент сайлов кампанияи 2006 йил 22 октябрдан олдин эълон қилиниши керак эди.\nАммо эълон қилинмади. Демак, қонун тўғридан-тўғри бузилмоқда, лекин, мухолифатдан бошқа ҳеч кимнинг бу билан иши йўқ.. Мухолифат ичида ҳам “Бирлик”дан бошқа биронта партия бу чалкашлигу мантиқсизликларни мавжуд қонунларнинг ўзига асосланиб тўғри очиб беролмади. Балки, шунинг учундир, айнан “Бирлик” Партиясигина собитқадамлик билан сайловолди кампанияси олиб бормоқда ва сайловда қатнашиш фикрида қатъий турибди.\nШундай шароитда мухолифат президент сайловига қандай тайёрланаётгани билан қуйида танишасиз.\nЎтган йили “Бирлик” партияси феълан сайловолди кампаниясини бошлаб бергач, мухолифат сайтларида юрт ташқарисида яшаётган ўзбек сиёсатчилари президентликка номзод бўла оладиларми, деган риторик савол ўртага ташланиб, унинг муҳокамаси бошланди. Бу муҳокаманинг моҳияти ва қўйилган саволга жавоб “Бирлик” Партияси лидери Абдураҳим Пўлатнинг “Ҳаракат” сайтида 13 августда эълон қилинган қуйидаги лавҳасида ўз аксини топди.\nҚонунларда юз фоиз аниқлик бўлолмайди, шунинг учун Конституцион Суд бор\nКонституция ва қонунларда ҳар доим ҳам юз фоиз аниқлик бўлолмаслигини Конституцион Суд номли ташкилот яратишга эҳтиёж бор бўлганлиги билан асослаб беришнинг ўзи етарли. Шундай бўлса ҳам, бу фикрни асослаш учун яна бир қатор факторларни эслатиш фойдали.\nМасалан, Ўзбекистон Конституциясининг 16 моддасида шундай дейилади: “Мазкур Конституциянинг бирорта қоидаси Ўзбекистон Республикаси ҳуқуқ ва манфаатларига зарар етказадиган тарзда талқин этилиши мумкин эмас”. Кўриниб турибдики, Конституция моддалари талқин қилиниши мумкин. Нимага? Чунки, уларда ҳар доим ҳам юз фоиз аниқлик бўлмаслиги мумкин.\nИккинчи мисол. Конституциянинг 109 моддасининг 3-чи қисмида “Ўзбекистон Конституцион Судининг Ўзбекистон Республикасининг Конституция ва қонунлари нормаларига шарҳ беради” деб ёзилган. Демак, Ўзбекистон Конституцияси ва қонунлари ҳар доим юз фоиз аниқликка эмас ва уларнинг энг камида баъзилари шарҳга муҳтож.\nКонституцияниннг бу икки моддасидаги “талқин қилиш” ва “шарҳ бериш” ифодалари русча матнда “толковать” сўзи билан берилган. Бу икки ифода ҳар доим ҳам синоним бўлоладими деган савол қўйсак, яна янги шарҳларга муҳтож бўламиз.\nДемак, Конституция ва қонунларнинг баъзи моддаларини маълум ҳолларда Конституцион Суднинг талқинисиз (шарҳи, изоҳи, тушунтиришисиз) ҳаётга тадбиқ этиб бўлмайди. Бундай пайтларда мамлакат миқёсида сиёсий бўҳронлар ўртага чиқиши мумкин. Мана бир мисол.\nТуркиядаги кризисни Конституцион Суд ҳал қилди\nШу йил апрель ойининг охирида Туркия парламенти – Туркия Буюк Миллат Мажлисида (ТБММ) мамлакат президенти сайланиши керак эди. Туркиянинг мавжуд Конституциясиясининг бир моддасига кўра, сайлов бир неча турдан иборат бўлади. Биринчи турдаёқ парламент аъзоларининг 2/3 + 1 овозини олган номзод президент деб эълон қилинади. Бироқ, биринчи турда ҳеч ким 2/3 дан кўп овоз ололмаса, кейинги турларда ½ қисм овоз олиш етарли.\nКонституциянинг бошқа бир моддасида ТБММнинг мажлиси оддий кўпчиликнинг иштирокида очилиши мумкинлиги таъкидланган. Ана шу масалада чалкашлик чиқди.\nЎз номзодини президентликка ўтказмоқчи бўлган Адолат ва Тараққиёт Партияси (АТП) парламентда ½ дан кўп, аммо 2/3 дан кам овозга эга бўлгани сабабли, Конституциянинг айтилган моддаларидан келиб чиқиб қуйидагича ҳисоб қилди: “Биринчи турда 2/3 овоз олиб ўз номзодимизни ўтказолмаймиз, аммо кейинги турларда ½ дан кўпроқ овоз олиб ўз номзодимизни президент қилишимиз аниқ”.\nОз сонли мухолифатнинг ҳисоби ҳам Конституциядан келиб чиқди, аммо у бутунлай бошқача бўлди: “Биринчи турдаёқ президент бўлиб сайланиш учун Конституция 2/3 дан кўп овоз олишни талаб қилмоқдами, бу дегани, биринчи тур сайлови ўтказиш учун кворим бошқа мажлисларда каби ½ эмас, 2/3 ни ташкил қилиши шарт.Акс ҳолда, Конституциямиз мантиқсиз бўлиб қолади, чунки парламент умум сонининг ярими +1 одам қатнашган мажлисда умум соннинг 2/3 + 1 овозини олишни талаб қилинган бўларди. Конституциямиз мантиқсиз бўлолмайди, демак, унинг талаби бўйича биринчи тур сайлови учун кворум ½ эмас, 2/3 дир. Шундай экан, мухолифат биринчи тур сайловига қатнашмаса, бу кворум талаби ҳеч қачон бажарилмайди, демак, сайлов ўтказиб бўлмайди, парламентни тарқатиб, янги парламент сайловлари эълон қилиш керак.”\nКўриниб турибдики, ҳукуматнинг мантиғи ҳам тўғридек, мухолифатники ҳам. Жараёнлар боши берк кўчага киргандек бўлди. Аммо, ҳукумат ўз айтганидан қолмади, биринчи тур сайловини 2/3 дан оз одам иштирокида ўтказди. Табиий, унинг номзоди керагидан кам овоз олгани учун иккинчи турнинг куни белгиланди. У иккинчи турда ўз номзодини ўтказоларди, чунки иккинчи турда ютиш учун парламент умум сонининг ½ + 1 овозини олиш кифоя.\nШунда мухолифат Конституцион Судга мурожаат қилди ва бу орган ҳукуматнинг эмас муҳолифатнинг мантиғини қабул қилиб, биринчи тур сайлови натижаларини бекор қилди. Бўҳрон ичида қолган парламент ўз-ўзини тарқатди, янги сайловлар тайинланди.\nУкраинада ҳам кризис\nБошқа мисолни шу кунда Украинада бўлаётган воқеаларда кўриш мумкин. Мухолифатнинг асосий кучи бўлмиш “Юлия Тимошенко Блоки” Марказий Сайлов Комиссиясига 30 сентябрга мўлжалланган парламент сайловлари учун ўз номзодларининг рўйхатини тасдиқлаш учун берган эди, МСК уни тасдиқламади. Чунки, қонанга кўра, ҳар бир номзоднинг яшаш жойи кўрсатилиши керак экан, “Юлия Тимошенко Блоки” номзодлар яшайдиган шаҳар ва туманларнинг номини кўрсатибди халос. МСК эса уларнинг аниқ адреси кўрсатилишини талаб қилган. Мана яна бир ноаниқлик. Қонундаги “яшаш жойи” ибораси адресни билдирадими? Ҳа ва йўқ. Кўпчилик “яшаш жойини” адрес деб тушунади. Аммо, сўзларнинг том маъносидан келиб чиқсак “яшаш жойи” бу адрес эмас, вилоят, шаҳар, район бўлиши мумкин.\nХуллас, яна боши берк кўча. Украинада ҳам масала Конституцион Судгача бориб етса ажаб эмас.\nЭнди ўз мамлакатимизга келсак. Бу йил декабрда бизда президент сайлови бўлади. Президентликка номзод кўрсатиш ҳуқуқи Ўзбекистон Республикаси Президенти сайлови тўғрисидаги қонуннинг 42-моддасига биноан сиёсий партиялар ва сайловчиларнинг 300 кишилик ташуббус гуруҳларига берилган. Номзод кўрсатадиган партия сайлов кунидан камида 6 ой аввал давлат рўйхатига олинган бўлиши керак. Мухолифатдаги партияларнинг бирортаси ҳалигача рўйхатга олинмагани сабабли мухолифат учун сайловда иштирок этишнинг бирдан-бир йўли сайловчилар ташуббус гуруҳи орқали ҳаракат этишдир. Номзод кўрсатиш сайловга 65 кун қолганда бошланиб, 45 кун қолганда тамом бўлиши ҳам белгиланган.\nТурли тушунмовчиликлар бўлмаслиги учун Ўзбекистон Республикаси Президенти сайлови тўғрисидаги қонуннинг 42-моддасидан муҳокама қилинаётган мавзуга тегишли кўчирма келтираман:\n“Ўзбекистон Республикаси Президентлигига номзод кўрсатиш ҳуқуқига сиёсий партиялар ва бевосита фуқаролар эгадирлар… Сайлов ҳуқуқига эга бўлган ҳар бир фуқаро ёки фуқаролар гуруҳи Ўзбекистон Республикаси Президентлигига номзод кўрсатиш учун камида уч юз нафар сайловчидан иборат сайловчилар ташаббускор гуруҳини тузиши мумкин.”\nКўчирма келтиришимнинг яна бир сабаби бор. Сиёсатчиликни даъво қилаётган баъзи мухолифатчилар энг муҳим қонунларнинг ўзлари учун долзарб бўлган моддаларидан ҳам мутлақо хабарсизлар. Партия бўйича ўринбосарим бўлмиш Исмоил Дадажоннинг айтишича, у шу йил июнь ойининг ўрталарида “Эрк” партиясининг 53-54-чилар фракцияси Бош котиби Отаназар Ориф билан “Озодлик” радиосидаги бир суҳбатда иштирок этган ва “Бирлик” президент сайловига сайловчилар ташаббус гуруҳи орқали номзод кўрсатиш учун тайёрланаётганини айтганда, Отаназар Ориф Ўзбекистон қонунларида бундай имконият йўқлигини таъкидлаб, саводсизлигини кўрсатган.\nДарвоқе 53-54-чиларнинг сиёсий саводсизлигини кўрсатувчи бошқа мисоллар ҳам йўқ эмас. Номзод кўрсатиш муддати ҳам қонун бўйича белгиланганидан хабари йўқ бу партиячилар ўтган йилиёқ ўз номзодларини Қурултой ўрнига Марказий Кенгаш мажлисида кўрсатиб қўя қолишганди.\nХуллас, мухолифат учун номзод кўрсатишнинг бирдан бир йўли сайловчилар ташабускор гуруҳи тузишдир.\nПрезидентликка номзодини қандай танлаймиз\nЎртага чиқадиган кейинги масала - номзод танлаш. Ўзбекистон Конституциясининг 90-моддаси бу хусусда шундай дейди: “Ўзбекистон Республикаси Президенти лавозимига ўттиз беш ёшдан кичик бўлмаган, давлат тилини яхши биладиган, бевосита сайловгача 10 йил Ўзбекистон ҳудудида муқим яшаётган Ўзбекистон Республикаси фуu


Ёлғонлар фош бўлади — «Google» қалбаки...\n24.06.2020 13:01 0 1571\n«Google компанияси» фойдаланувчиларга қалбаки суратлар ҳақида маълумот берувчи технологияни жорий этади. Бу ҳақда «Ferra.ru» хабар берди.\n«Визуал медиа — жуда қудратли восита, бироқ барча воситаларда бўлганидек, қусурлардан холи эмас, масалан, контекст, дастлабки манба ва ҳақиқийлик бобида. Шу камчиликларни имкон қадар тўғрилаш учун биз «Google»нинг суратларни қидириш функциясига фактчекинг ҳақидаги маълумотларни қўшишни бошлаймиз. Одамлар ўзлари интернетдан олаётган ахборот ҳақида асосли маълумотга эга бўлишларини истаймиз», — дейилади компаниянинг расмий баёнотида.


Нигерияда бензин ташувчи машина портлаб кетди. Қурбонлар кўп\nНигерияда бензин ташувчи машина портлаб кетди....\n11.09.2018 10:00 0 1262\nКеча, 10 сентябрь куни Нигериянинг Насарава штатида бензин ташувчи машина портлаб кетди, оқибатда 35 киши ҳалок бўлди, 100 дан ортиқ одам жароҳатланди. Бу ҳақда «Reuters» ахборот агентлиги хабар берди.\nҚутқарув хизмати вакили Усмон Аҳмаднинг айтишича, бахтсиз ҳодиса ёнилғи қуйиш шохобчасида рўй берган.\nМаълумотларга кўра, жуда кўплаб одамлар нима бўлганига қизиқиб воқеа жойига яқинлашганида портлаш қайталанган, шунинг учун қурбонлар ва жароҳатланган сони анча.\nВоқеа жойида тезкор хизматлар иш олиб боряпти. Ҳодиса сабаби ва жабрланганларнинг аниқ сони аниқланмоқда.\nНигерия бензин портлаши


“Омонатга қўйган 200 минг сўм пулимга 200 сўм беришмоқчи”\n25 феврал 2021, Тошкент вақти: 12:42\nОтахоннинг ҳисоб- китоби бўйича 23 йил аввал омонатга қўйган пули бугунга келиб, 20 миллион сўмга тенг бўлиши лозим эди.\nФарғона вилояти Бағдод туманидаги Халқ банки раҳбарияти фарғоналик отахонга бундан 23 йил аввал омонатга қўйилган 200 минг сўм пули эвазига атиги 200 сўм таклиф қилди. Отахоннинг Озодликка айтишича, унинг ҳисоб-китоби бўйича омонатга қўйган пули 20 миллион сўмга тенг бўлиши лозим эди.\nOzodMikrofonга боғланган отахоннинг сўзларига кўра, бундан 23 йил аввал қизи номига Бағдод тумани Халқ банки омонатига қўйган 200 минг сўм пулига ўша пайтда 20 та сигир олиш мумкин бўлган:\n- 1993 йили қизимнинг номига 200 минг сўм пул қўйгандим. Кеча икки ўғлим билан қизимни жўнатсам, 23 йилдан кейин 200 сўм қилиб беришди. Ёки ўзлари еб юборди, ёки бир коррупция аралашди. Натижада банклар ё ёлғончи, ё муттаҳам. Ўша қўйган 200 минг сўм пулимни бракка чиқарди. 200 сўмини олмадим. 200 сўмга мен морожние олиб ейманми? 200 минг сўм пул 200 сўм бўлиб қоладими? 200 минг сўмга ўша пайтда 20 та мол берарди. Мени ҳисобим бўйича 20 миллион сўм бўлиши керак эди. 23 йил ичида қанча нарх ошди. Бу Ўзбекистон жуда хитрий бўлиб қолган, - дея нолиди исмини очиқламаслимкни сўраган фарғоналик отахон.\nУ киши билан суҳбатни қуйида тингланг:\nФарғоналик отахон билан суҳбат\nМуҳтарам муштарий, агар сизни ҳам ташвишга солаётган муаммолар бўлса, шунингдек, ўзингиз гувоҳи бўлаётган воқеа-ҳодисалар борасида Озодликка хабар бермоқчи бўлсангиз, бизга қўнғироқ қилинг ëки Skypeда биз билан мулоқотга чиқинг.


Бельгияда ўғрилар олмослар сақланувчи банкни кинолардагидек тунаб кетишди 19-10-2021, 16:02 | Zamin.uz\nБельгияда ўғрилар олмослар сақланувчи банкни кинолардагидек тунаб кетишди\nБельгиянинг Антверпен шаҳрида ўғрилар дунёнинг энг катта олмос бозорига хизмат кўрсатувчи банкнинг омборига кириб, у ерда қимматбаҳо тошлар сақланган ўнлаб ячейкаларни шип-шийдон қилиб кетишди. Бу ҳақда The Guardian нашрига таяниб Kun.uz хабар берди.\nBNP Paribas Fortis банки билан ишловчи қўриқлаш компанияси 3 февраль соат 13:34да тревога кўтарган. Воқеа жойига келган полиция олмослар сақланган 30 га яқин ячейка бўшлигини, омбор полида эса катта ёриқни аниқлаган.\nТерговчиларнинг аниқлашича, ўғрилар кўчанинг нариги бетидаги уйдан шаҳар канализациясигача 4 метрлик туннел қазишган. Улар 3 февралга ўтар кечаси туннел орқали диаметри 40 сантиметрдан бир метргача келадиган канализация қувурига кириб, банккача судралиб боришган. Улар яна 4 метр туннел қазиб, омбор полида ёриқ очиб, у орқали банкка киришган. Канализацияда ташлаб кетилган асбоб-ускуналар ва матрас аниқланган.\nЎғирланган олмослар қиймати ошкор қилинмаган. Шаҳар аҳолиси ўғриликдан полициячилар марказдаги барча канализация люкларини очиб, кўздан кечирашаётганда хабар топган. 4 февралда эса банк олдида ташвишга тушган мижозлар тўплана бошлаган. Банк ходимлари уларни сўроқ қилиб, ячейкаларда айнан нима сақланганини аниқлашга ҳаракат қилишган.\nАнтверпенда йиллик айланмаси 54 млрд долларни ташкил қилувчи дунёдаги энг йирик олмос бозори жойлашган. Шаҳар орқали, турли маълумотларига кўра, дунёда қазиб олинувчи барча олмосларнинг 70-90 фоизи ўтади. BNP Paribas Fortis банки эса олмос бозорининг “юраги” ҳисобланган Квадрат миля деб аталувчи, вокзал олдидаги 7 та кўчадан иборат ҳудуднинг энг чеккасида жойлашган. “Замин” янгиликларини “Одноклассники”да кузатиб боринг\nЯнгиликлар » Дунё » Бельгияда ўғрилар олмослар сақланувчи банкни кинолардагидек тунаб кетишди


Архивы ЛИМОН - tafsilar.info\n10 Fevral 19:46 by Редакция\nДавлат статистика қўмитаси маълумотларига кўра, 2020 йилда Ўзбекистон 8,6 миллион АҚШ доллари миқдорида 7,1 минг тонна лимон экспорт қилди. 2020 йилда Ўзбекистондан энг кўп лимон экспорт қилинган мамлакатлар: Россия – 3,4 минг тонна; Қозоғистон – 2,1 минг тонна; Қирғизистон – 1,5 минг тонна; Афғонистон – 87,7 тонна; Украина – 20,6 тонна. Лимоннинг энг йирик экспортчиси\n2020 йилда Ўзбекистон 7 минг тоннадан ортиқ лимон экспорт қилди.\n09 Fevral 18:06 by Редакция\nЎзбекистон 2020 йилда 7 минг тоннадан зиёд лимон экспорт қилди. Ўзбекистон 2020 йилда 8,6 миллион АҚШ долларилик 7,1 минг тонна лимон экспорт қилди. Бу ҳақда Давлат статистика қўмитаси маълум қилди. Кўпгина лимонлар қуйидаги мамлакатларга экспорт қилинди: – Россия – 3,4 минг тонна. – Қозоғистон – 2,1 минг тонна. – Қирғизистон – 1,5 минг тонна. –\n30 Sentabr 18:13 by Редакция\nЎзбекистон лимон сотиш учун яна бир қанча санитария фитосанитария рухсатномаларини олди. Энди улар Япония, Ҳиндистон, Мянма ва Ганага экспорт қилинади. Ундан олдин Ўзбекистон қишлоқ хўжалиги компаниялари лимонни Жанубий Корея, Хитой, Филиппин, Эрон, Ветнам, Исроил, Покистон, Таиланд, Бангладеш ва Иорданияга юборишлари мумкин эди. Бироқ, Ўзбекистондан лимоннинг энг йирик импортчилари Россия, Қозоғистон ва Қирғизистон бўлиб қолмоқда. Хусусан,